Sine : M | YA! Keleier e brezhoneg - kazetenn sizhuniek enlinenn\nKeleier » Levrioù, planedennoù, sine » Sine : M\n15 / 01 / 2018 | Levrioù, planedennoù, sine | Commentaires fermés sur Sine : M\nur film sevenet gant Sara Forestier (2017)\nGant : Sara Forestier, Redouanne Harjane, Jean-Pierre Léaud (1e40)\nC’hoant he deus Sara Forestier da soviñ an dud, da soviñ ar bed. Beteg hec’h ivinoù e trid an c’hoant-se enni. Er film L’esquive, bet sevenet gant Abdellatif Kechiche e 2004, hor boa bet tro evid ar wezh kentañ da weled Sara Forestier war ar skrammoù braz. E oa neuze ur grennardez ag ur bannlew bennag a-gostez Pariz. En he skolaj e klaske ur gelennerez c’halleg lakaad he skolajidi da zeskiñ yezh Molière par ma c’helle, ha ne oa ket aez tamm ebed. Yezh ar grennarded-se ne oa ‘med ur galleg dister, paour-abominabl, ha ne oa ket o c’hoant tamm ebed lakaad poan da gomz bravoc’h. Mez gant pasianted ha youl ha dre sevel ur skipailh teatr, e oa daet ar gelennerez da-benn a lakaad un nebeud anezhe da gompren e oa aze ur blijadur da dapoud, ha pelloc’h eged ar blijadur, un hent da voned gantañ da grogiñ da vad er vuhez. A-c’houde an amzer-se he deus toullet Sara Forestier he hent, ha setu-hi bremañ gant ur film he deus-hi savet, senario ha rac’h. Ha santet e vez c’hoazh amañ ar pezh en doa maget L’esquive.\nEma Mo ur paotr yaouank hag a gav e blijadur (hag e argant) e redadegoù-otoioù, sport dañjeruz ha difennet. Pa’n em gav Mo gant Lila, ur plac’h mud hag ambazh-braz, e karanteka douti war an tach. Mez mar ne c’hell ket Lila komz a-feson, ne oui ket Mo na lenn na skriv diouzh e du. Setu aze ar steuñvenn.\nSkoet kreñv he deus Sara Forestier evid he film kentañ, daoust ma kavo lod sïoù e-barzh. Ar rebechoù pennañ marse : perag ur paotr ag ar Maghreb c’hoazh evid ober an heni fall ? Ha perag n’eo ket bet lakaet ur vudez wirion da voud Lila ? Daoust ma c’hoari Sara Forestier he rol a-feson, diaez eo dimp krediñ tre en afer pa ouiomp ema-hi ur flaperez touet, na n’ema, ar c’hontrel béw ag he rol er film. Mez ankouaad a raomp ar sïoù-se, ha brallet eo bet kalon meur a unan, gouez da ali an dud goude ar film.\nSetu daou zen yaouank, peb unan anezhe prizoniet gant e si. N’hell ket Lila komz, n’hell ket ket Mo lenn, hag o daou a glask bevañ ur sort gant ar mankoù-se a vrein o buhezioù. Ha setu un dra dic’hortoz : en em gavoud a raont hag en em gariñ a raont. Hag ar garantez-se an heni eo a ro he lusk d’ar film. Ar pezh a lâren tuchant : aze e weler he deus c’hoant Sara Forestier da soviñ an dud ha pelloc’h, da soviñ ar bed.\nHag amañ e laka-hi ar garantez da alc’hwez evid chañch penn d’ar bed. N’eo ket er bannlevioù hebkén e vank karantez. Mez braw eo gweled an heni a zisklos etre an daou zen-se, pell a-zoc’h karterioù chik ar gêrbenn hag o c’houlaouier burlutuz. Amañ e tiskouez an daou-se o frailhoù ha klask a raont tremen en tu arall anezhe. N’eo ket aez, kaled eo ar stourm. Ur stourm diabarzh frouezhuz pa vez kaset da benn, ar pezh na zegouezh ket gant ar stourm arall, an heni a vez kaset eneb douzh an dud, liez e gaou. Pell omp a-zoc’h ar vizer louz hag a-zoc’h an druez divalaw. Rag e peb lec’h e c’hell an dud sevel, kavoud ur ster d’o buhez ha bevañ eüruz, ha foenn da liw ar c’hroc’henn ha foenn d’ar mankoù ha d’ar sïoù ! Ar feiz, a lârer, a zeblas ar menezioù. Mez er feiz wirion eh eus karantez, just a-walc’h. Ha pasiant eo ar garantez, ar pezh a ankouaomp er bed-mañ, rac’h an dud é redeg ennañ. Mez da glask tapoud petra e redomp oll ?


Aviel Jezuz-Krist hervez Sant Mark – Troet e brezoneg gand Herve Danielou, 2003\n1 Penn-digor kelou mad Jezuz, Mesi, Mab Doue.\n2 Evel m’eo skrivet en Izai, ar profet : « Setu ma kasan ma hannad dirag da zremm ; kompeza a raio da hent. 3 Mouez an hini o huchal er goueleh : “Prientit hent an Aotrou, lakit eeun e wenojennou !” »\n4 Setu Yann : badeza a ra er goueleh, hag embann eur vadiziant a zistro evid pardon ar pehejou. 5 Dond a ra er-mêz davetañ Bro-Jude a-bez hag oll dud Jeruzalem, ha badezet e oant gantañ er Stèr-Jourdan, en eur anzav o fehejou. 6 Gwisket eo Yann gand reun kañval, hag eur gouriz-lèr gantañ en-dro d’e groaz-lez. Debri a ra lammerezed ha mel-gouez.\n7 Embann ha lavared a ra : « Bez’ ema o tond war ma lerh unan all, kreñvoh egedon : n’on ket din da stoui dirazañ evid dilasa e zandalennou dezañ. 8 Ho padezet em-eus-me en dour, eñ avad ho padezo er Spered-Santel. »\n9 Ha setu ma teu Jezuz, en deveziou-ze, euz Nazared e Bro-Halile, ha badezet eo gand Yann er Jourdan. 10 Dioustu pa bign er-mêz euz an dour, e wel-eñ an neñvou o faouta, hag ar Spered, e-giz eur goulm, o tiskenn warnañ. 11 Hag eur vouez a zeu euz an neñv : « Te eo ma Mab, an hini muia-karet, ennout en em blijan. »\n12 Ha dioustu eo taolet gand ar Spered en diavêz, er goueleh. 13 E-pad daou-ugent devez ema er goueleh, tentet gand Satan. Gand al loened gouez edo, hag an êlez e zerviche.\n14 Goude m’eo bet Yann roet, e teu Jezuz da Vro-Halile, oh embann kelou mad Doue. 15 Lavared a ra : « Klozet eo an amzeriou, ha tost eo deut rouantelez Doue. Cheñchit ho puhez ha kredit er helou mad. »\n16 O tremen e-kichenn mor Galile, e wel Simon hag Andrea, breur da Zimon, o taoler ar roued er mor, rag pesketêrien int. 17 Hag e lavar Jezuz dezo : « Deuit war ma lerh ! Ho lakaad a rin da veza peskêterien-tud. »18 Dioustu e lezont o rouejou evid mond d’e heul.\n19 Pellaad a ra eun tammig ha gweled Jakez, mab da Zebede, ha Yann e vreur ; int ive a zres o rouejou en o bag. 20 O helver a ra dioustu. Lezel a reont o zad Zebede er vag gand e vevelien. Ha kuit d’e heul.\nEr zinagogenn, e Kafarnaom\n21 Antreal a reont e Kafarnaom. Kerkent, d’ar zabad, ez a e-barz ar zinagogenn, ha kelenn a ra. 22 Skoet e oant gand e gelennadurez, rag kelenn a ree evel eun den galloud gantañ, ha tamm ebed e-giz ar skriverien.\n23 Ha setu, en o zinagogenn, eur den gand eur spered dihlan. Youhal a ra, en eur lavared : 24 « Petra ahanom dit, Jezuz ar Nazarenad ? » Ha deut out d’or has da goll ? Me ’oar piou out-te : sant Doue. » 25 E hourdrouz a ra Jezuz, en eur lavared : « Bez minwallet ! Deus er-mêz ! » 26 Ar spered dihlan a lak an den e glizi, a youh a vouez kreñv, hag a zeu er-mêz anezañ.\n27 Ha spontet int oll, ken e tabutont etrezo, en eur lavared : « Petra eo an dra-mañ ? Eur gelennadurez nevez, gand galloud ! Ha gourhemenn a ra d’ar sperejou dihlan ! Hag e sentont outañ ! » 28 Dioustu e red e vrud e peb leh, dre Vro-Halile a-bez.\n29 Kerkent e teuont e-mêz ar zigagogenn hag e tegouezont e ti Simon hag Andreo, gand Jakez ha Yann. 30 Bez’ ema mamm-gaer Zimon war he gourvez, gand an derzienn, ha dioustu e komzont dezañ diwar he fenn. 31 Tostaad a ra hag he lakaad da zevel, en eur grogi en he dorn : an derzienn a ya kuit dioustu diouti, hag o zervicha a ree-hi.\n32 Pa ’z eo deut an abardaez hag eet an heol da guzad, e tougont dirazañ an oll re o houzañv hag an dud dindan galloud an diaoul. 33 Bodet eo ar gêr a-bez dirag an nor. 34 Parea a ra eun niver braz a dud klañv, euz a bep seurt kleñvejou, ha taoler er-mêz kalz diaouled ; med ne lez ket ar re-mañ da gomz, rag gouzoud a reont piou eo-eñ.\nPrezeg a ra er zinagogennou\n35 Diouz ar mintin, e-kreiz an deñvalijenn, e sav hag ez a er-mêz d’eul leh digenvez. Hag eno e pede. 36 War e lerh ez a Simon hag ar re all a zo gantañ. 37 E gavoud a reont ha lavared dezañ : « An oll dud a zo ouz da glask. » 38 Eñ a lavar dezo : « Deom d’eul leh all, d’ar bourhou tro-war-dro, evid ma prezegin eno ive. Rag evid se on deut er-mêz. » 39 Mond a ra da brezeg en o zinagogennou, dre Vro-Halile a-bez, ha da gas an diaouled kuit.\nAn den lor glanneet.\n40 Dond a ra eun den lor davetañ, ouz e aspedi, ha kouezet war e zaoulin, o lavared dezañ : « Ma feil dit, e hellez ma glannaad. » 41 Trefuet en e ziabarz, eh astenn e zorn, e touch outañ, hag e lavar dezañ : « Felloud a ra din : bez glanneet. »\n42 Kerkent ez a kuit al lorgnez dioutañ : glanneet e oa . 43 Dioustu e hourdrouz an den, e lak er-mêz, 44 hag e lavar dezañ : « Sell ! Na lavar ger ebed da zen, med kerz d’en em ziskouez d’ar beleg, ha degas evid da hlanidigez ar pez e-neus Moizez gourhemennet, e testeni evito. »\n45 Med, eet er-mêz, en em lak hemañ da embann kalz a draou, ha da ziskulia ar gomz. Ken na helle mui Jezuz antreal en eur gêr hag en em ziskouez enni. Med chom a ra en diavêz, el lehiou digenvez. Hag a bep tu e teuont davetañ.\nGouel ar Hrist Roue\nSizunvez kenta an Azvent\t+\nSizunvez kenta an Azvent\nEuz an 29 a viz Du d’ar 5 a viz Kerzu 2020\nSul kenta an Azvent\nEuz ar 6 d’an 12 a viz Kerzu 2020\nEil sul an Azvent (B)\nSul kenta an Azvent (B)\nMk 13, 33-37 (B)\nKomz a ree Jezuz gand e ziskibien euz e zistro :\n1 Penn kenta Kelou Mad Jezuz-Krist, Mab Doue, 2 hervez ar péz a zo


grit - Wikeriadur\nFurm ar verb ober en eil gour lies an amzer-vremañ, en doare-disklêriañ\nHep kemmadur (war-lerc'h mar, am, he, her/er, hon, o) :\nMa n'her grit ket e vezot lopet ken a c'houlennot dour da evañ. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 47.)\nFurm ar verb ober en eil gour lies an doare-gourc'hemenn\nGrit m' gourc'hemennoù d'am fried. — (Fañch an Uhel, Gwerziou Breiz-Izel 2, An Oriant, 1874, p. 180.)\n« Grit hervez ho faltazi gant ho person ; [...]. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 172.)\n[...], - evit difenn ho pro, ho peleien hag ho relijion, grit ar pezh en deus graet Yann Pennorz hag e gamaraded, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 229.)\n— [...]. Grit d'ezho va gourc'hemennou. [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 86.)\n— Mad, grit ervez ho faltazi, [...]. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 285.)\nKerlaban. — [...] — Grit d'in evel d'ar re-all; mat a-walc'h e vo ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 19.)\n- Grit evit ar gwella, eme vab ar pesketaer. [...]. — (G. MILIN, Gwechall-goz e oa..., Kemper, 1924, p. 46.)\n- [...]. A-raok mont da c'hoari gant an teir brinsez-ze, o deus lekeat ac'hanomp-ni evel m'emomp, grit d'ar vartoloded-man evel d'ar re all, [...]. — (G. MILIN, Gwechall-goz e oa..., Kemper, 1924, p. 51.)\n- [...]. Brema, p'ema ganeoc'h, grit anezi ar pez a gerot. [...]. — (G. MILIN, Gwechall-goz e oa..., Kemper, 1924, p. 82.)\n- « [...]. Grit evel ma karit ! » — (Jakez Riou, An Ti Satanazet, Skridoù Breizh, 1944, p. 89.)\nMat, grit eur sell ouz Laou hag e welot dioustu n'en deus ket laeret an ano kaer-se... — (Tad Medar, Diwar c'hoarzin..., Ar Vuhez Kristen, Rosko, 1945, p. 167.)\n« Aotrou Doue holl-c'halloudek, » emezañ, « grit ma vezo va breur e savete ! » — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 37.)\nGrit hon gourc'hemennoù dezhi. — (Jules Gros, Le trésor du breton parlé Deuxième Partie, 1970, p. 99.)\nGrit braw din, me a ray bravoc'h deoc'h; grit vil din, me a raio viloc'h c'hoaz deoc'h. — (Jules Gros, Le trésor du breton parlé Troisième Partie, 1974, p. 314.)\ngalleg : (vous) faites (fr)\nAdtapet diwar « https://br.wiktionary.org/w/index.php?title=grit&oldid=265076 »\nDernière modification le 26 Meu 2018, à 15:06\nKemmoù diwezhañ degaset d'ar bajenn-mañ d'an 26 Meu 2018, da 15:06.


C’houæc’hved pennad — V - Wikimammenn\nC’houæc’hved pennad — V\nR. Prud’homme, 1903 (p. 158-167)\n◄ ’Læc’h ma labourer dre finese gant an Turked Hent ar Groaz dre ruio Jeruzalem Moger an daelo : goueladek ar Judevien ►\nHent ar Groaz dre ruio Jeruzalem.\n’Vel ma reomp bemde, e chomomp en disheol war greiz an de ha, da daer heur, pac’h eo torret eun tamm an domder, ec’h eomp holl ’trezek ar c’hazern Turk hon deuz gwelet evit ar beure.\nEno ’man ar poz kentan euz hent ar Groaz, a ver breman o vont d’ober war eun dro a-dreuz da gær. ’N em renkan ’rer ’vel evit ar prosision ha dougen a rer diou groaz koat, unan war skoaio eur *strollad beleien, eben war skoaio eur stollad laiked. N’euz nemet ugent vla aboue e c’heller dougen anê : ken kazuz eo ar Groaz evit Mahometiz ! Er bla 1882 e oa bet douget an hini gentan gant ar belerined ; arabad, avad, prezek er ruio. Ar bla war-lerc’h e felle d’ar pacha harz an Tad Bailly d’ober gant e dud hent ar groaz. Petra ’reaz neuze *kannad Bro-C’hall, nemet mont da delc’hel penn d’ean, war digare kauzeal diwar-benn treo a bouez ha mirout outan da deurel ple ouz ar pez e oad oc’h ober. E-keit se, e oa bet peurbleustret an hent santel ha græt pevarzek prezegen. Aboue ’n euz gallet bep pla ar belerined kaout o c’hoant ha biskoaz dizurz na zo c’hoarveet. Gwir eo e vent ambrouget gant polised Turk. N’euz ezom anê, avad, nemed evit digeri an hent dre ar ruio a zo enk ha pleustret. Gwech e-bed na youc’haden, nag ardo fæuz euz a beurz Mahometiz. Rei a reont frankiz da bep-hini da heuilh e relijion ’vel ma kar. Eun dra hepken a zisplij d’ê war ar poent-man : gwelet tud ha na ziskoueont bean euz relijion e-bed. N’eo ket evit laret e vefe gwell ganin bevan ’n o zouez evit bevan etouez ma c’henvroiz ; nan ! N’on ket, avad, evit harz da vean glac’haret o sonjal n’hall ket ar gatoliked, en Bro-Franz, heuilh o c’hreden gant ar frankiz a gavont e bro an Turked. Ped kær vraz a zo duman hag e c’hallfed ober enne hent ar groaz evel e reomp aman ? Nag a hini euz an dud a zo pæet gant ar gouarnamant a dremen heb mont d’an iliz, bete gout e ve tamallet ze d’ê ha lemet digante o bara !\nAman na ve gwech e-bed tamallet d’eun den bean eun den a relijion, Ar c’hontrol eo : e relijion a dalvo d’ean bean sellet ’vel eun den a zoare, Setu perag an Au. Konsul hag an autrone all a zo gantan o pleal gant mad ar Fransizien, en em gomport, ’keit ma vent aman, ’vel kristenien vad. Ha laret, memez tra, na gredfent ket marteze, mar vijent en Frans, ober kement all, gant aon da zisplijout d’o mestro ! Koulskoude Doue, o Zad, a zo dre-holl, hag a fell d’ean bean servijet dre-holl !\nO c’hroajo eo ar re a zo bet binniget war hon lestr ’rauk kwitât Marseilh. Eun enor braz ’oa bet græt d’ê neuze : mes brasoc’h eo an hini a rer d’ê breman ; santelaat a reont c’hoaz o tremen ’læc’h he deuz tremenet kroaz hon Zalver. Evuruz ive an diou iliz a vo plantet an diou c’hroaz-man en o c’hichen, hini an Itron Varia Barmeni, en eskopti Soisson, ha hini an Itron Varia Loz, en eskopti Grenobl ! En kalon ar belerined a deuio da daoulinan ouz o jijen, e lakfont da deneraat ar garante e-kenver an Doue krusifiet ! Neb a zo bet en Santez-Anna-Wened, hag an euz pedet dirag ar groaz a zo bet plantet, ar pevarzek ’la ’zo bennag, e-kreiz *klastr ar C’hloerdi, n’am dislaro ket : gant kalon, a dra zur, an euz pedet ouz ar groaz-ze, o sonjal ec’h eo bet treuzet kær Jeruzalem ganti ’vel gant hini Jezus.\n’Benn daou pe dri bla aman, mar deu an An. Neumager da gaout e vennad, e c’hello eun *hevelep evurusted bean tanvaet en kær Wengamp gant pelerined an Itron Varia Wir-Zikour.\nKaout a reomp hon diou c’hroaz en o gourve ouz kouent an Itron Varia Sion. Mes ’vit ober ar poz kentan ec’h eomp eun nebeudik pelloc’h, beteg ar c’hazern a zo savet ’læc’h ma oa bet kondaonet hon Zalver d’ar maro. Ha mont ’reomp beteg en he forz : eno e prezeger d’imp, eno e pedomp hag e kanomp, ’vel pa ne vijemp ket dirak ar zoudarded Turk. Petra bennag o deuz holl neu vad hag e seblantont holl bean evuruz o welet anomp en o zouez.\nAdalek an eil poz, a reomp kent arruout ouz kouent an Ecce Homo, e kemer pautred ar c’hroajo o zamm. Eno eo e kemeraz Jezus e hini. Adalek neuze ive en em lak ar belerined war diou regen. Mes hiroc’h eo hirie hon frosision ’vit an hini a rejomp demerc’her, ’n eur vont ar wech kentan d’ar Be Santel : rak deut ’zo davedomp hirie, ’vit pedi wardro ganimp, leaned ha leanezed euz a gement Urz a zo en Jeruzalem, hag ive beleien Grek-Unaned.\nAr bemped poz a reomp ’læc’h ma krogaz Simon a Siren en kroaz Jezus, evit sikour n’ean d’he dougen. O tistrei d’ar gær e oa, bet o labourat en e bark, an em gave an tu all da dor Damas. Bourevien Jezuz hen gopraaz ’vit ma roje dorn d’ean da dougen e groaz. Hep mar e-bed, poan vraz an ije bet ar paour kæz o vont ganti pelloc’h e-unan : rak, kollet gantan eur bern goad ’boue ar skourjeadek, e oa deut da vean dinerz. Ouspenn ze, an hent, adalek aman, a groge d’ar c’houls-ze da zevel, kalz muioc’h c’hoaz ’vit na ra hirie.\nDiveran a ræ euz tal Jezus c’houezour ha goad war eun dro, pa dremenaz dirak ti eur wrek zantel, Veronikan, a oa ouz e c’hedal war dreujo he dor. Ha homan, dioustu, goneet gant an drue, o vont d’e gæ, hag o tremen eul lien gwenn war e dal evit hen dizec’han. O tra burzuduz ! kemer a reaz al lien skeuden *dremm zantel Mab Den. Miret eo c’hoaz hirie en iliz Sant-Per ar Vatikan, elæc’h am euz-an gwelet. Diwarnan e ve livet skeudenno an *Dremm Zakr, ac’h enorer e meur a iliz.\nEn santez Veronikan hag er pez a reaz, e sonjomp ’n eur ober ar c’houæc’hved poz euz an Hent santel.\nAr zeizved a reomp læc’h ma koueaz Jezuz dindan e zamm evit an eil tro : arru e oa ouz dor ar Justis, hag ec’h æ da dremen dindani ’vit mont e-mæz ar gær (al læc’h-man a zo hirie en kalon kær).\nHadkavet gantan e dreid, en em lakaz adarre da stlejal e zamm. Mes a boan en devoa tremenet dor kær, ma welaz eun toullad groage, d’ê *dremmo glac’haret, daoulagad karget a daelo ha mouejo hirvouduz. « Na ouelit ket warnon, merc’hed Jeruzalem, eme Jezus. Gouelet kentoc’h warnoc’h hoc’h-unan ha war ho pugale. » Hag er memez amzer e tiskleriaz d’ê pebez reuzio heuzuz a dlee, ’barz nebeud amzer, kouean war o bro. Ouspenn unan ane, marvad, a welaz, daou-ugent ’la goude, komzo Jezus o tont da wir.\nSetu aze danve ar brezegen a rer d’imp epad an eizved poz. Mes n’hallomp ket he c’hlevet ’læc’h ma tigoueaz kement-se. Al læc’h-ze en em gav diabarz mouster Koftiz, n’hallomp ket tremen drezan gant hon frosision. A dal d’e dor, a zo a gle d’imp, e reomp eta hon foz. Memez tra a digoue ganimp evit an naved, a renkomp ober eun tammik pelloc’h war ar ru. ’Pez a enoromp ennan eo taerved koueaden Jezus, a stouaz d’an douar, stonket gant an anken, pa welaz dirakan ar mene Kalvar.\n’Benn neuze e c’helle bean kreiste. Eun hanter heur bennag a oa bet laket da bleustri ar c’houæc’h kant metr an euz a hed an hent glac’haruz.\nPrestik goude e oa kroaz Jezus en he zav war ar C’halvar hag heñ stag outi. Diou groaz all a oa ’n e gichen, eul laer war bep-hini anê.\nBevan a reaz c’hoaz eno epad taer heur, taer heur a boanio kri ’vit e gorf ha ’vit e spered. Seiz gwech e tigoraz e c’heno, ispisial ’vit rei o fardon d’e vourevien, e varadoz d’al laer mad, e Vamm da zant Yan ha d’imp, hag e ine d’e Dad. Neuze e lezaz e benn dont war e goste, hag e lauskaz e huanaden divezan.\n’Vit envori ’pez a c’hoarveaz gant Jezus kent, epad ha goude e basion, da laret eo, ’vit ober ar pemp poz divezan euz hent ar Groaz, eo red d’imp mont diabarz iliz ar Be Santel, penegwir, e-tuont d’ar Be, eman enni ar mene Kalvar.\nOber ’reomp eun dro dre diou pe daer ru, ha da daer heur hanter, ec’h arruomp war leur-rauk an iliz. N’eo ket achu, ’vit-se, ar prosision a ra bemde Sant-Fransesiz en diabarz, d’ar mare-man. Red d’imp eta gortoz eun nebeudik. Mes na gollomp ket hon amzer. Epad mac’h omp en hon zav, bodet endro d’hon c’hroajo, e ple ganimp eur fotograf. Pignet war leur doen ar mouster gresian, ec’h asten warnomp holl lagad gwer e venvek, ha setu ni skeudennet. Kemer a ra, war ar marc’had, ar venec’h gresian hag an Arabed a zo deut aman da zevel o fri.\n’Benn breman eo achu ofis ar Fransiskaned, ha ni en iliz dioustu. Eur pennad brao e chomomp war ar mene Kalvar : rak pevar boz a zo d’ober eno, penegwir eno eo bet diwisket Jezus, staget ouz ar groaz, skoet warni gant ar maro, ha diskennet diouti ’vit bean laket ouz treid e Vamm. Peder brezegen ive e klevomp war ar c’halvar, prezegenno a lak an dour da dont war hon daoulagad. Mes eun dra ’nije c’hoaz græt vad d’am c’halon : klevet kanan gant holl Vretoned ar pelerinaj eur poz bennag euz ar c’hantik kaer a zo bet savet en brezonek ’vit lakat *mennozio a c’hlac’har en ine ar gristenien. Gwech e-bed n’am euz gwelet netra a c’houekoc’h ’vit al loden anean a lenner aman warlerc’h.\nPignomp, ma ine,\nWar ar C’halvar,\nGwelomp eun Doue\nLeun a garante,\nEn e c’hlac’har.\nE dreid ’zo griet\nGant an tacho ;\nE gorf dispennet,\nE benn kurunet,\nE gorf dispennet\nGant ar foueto.\nSavet er groaz ;\nE zaouarn staget,\nE goste toullet,\nE zaouarn staget\nGant tacho braz.\nMe eo, ma Doue,\nMe eo, ma-unan,\nAm euz hep true,\nDre ma goall vue,\nAm euz hep true\nKresket ho poan.\nMe am euz lazet,\nHen gouzout a ret,\nMe am euz lazet\nHo Map Jezuz.\nHon c’halon leun a *anoaz, e tiskennomp euz ar C’halvar, hag ec’h eomp, vit ar poz divezan, d’he frealzi ouz be hon Zalver. Ya, ’vit he frealzi : rak mar n’eo ket chomet Jezus er be pelloc’h ’vit an dried de, mar ’n euz trec’het neuze war ar maro, n’eo ket hepken evitan eo ar gonid, mes evidomp ive : lakat a rei anomp ive da hadvevan. Setu ’pez a lavar d’imp an Tad Dominik en eur brezegen. Goude, ’reomp taer dro d’ar Be Santel gant hon c’hroazio hag evelse ec’h achuomp hent ar Groaz vel ma ve græt dre ar ruio en Jeruzalem.\nN’am euz ket ezom da laret hon deuz goneed, ’n eur ober ’nean, induljanso braz. Kement ’zo anê ken na c’houl ket an Iliz Zantel e vent nivered.\nAc’hanta ! kement all a zo da c’honid pa heuilher a spered ha gant fe an Hent glac’haruz, ’n eur bedi dirak ar pevarzek taulen a weler en hon ilizo.\n’Vit hon zikour da bedi ervad n’euz ket eul levrik hag a dalvefe muioc’h *eget Hent ar Groaz an autro Kerjean. Neb a fell d’ean, e tuont da ze, gouzout piz penauz e kemeraz lod an Itron Varia en poanio he Mab divin, a gavo e *vennad en Mis Mari ar C’halvar , skrivet gant ar memez *auzer.\n↑ E ti Salaün, Kemper.\n↑ E ti Intanvez Tourmen, Brest.\nAdtapet diwar « https://br.wikisource.org/w/index.php?title=C’houæc’hved_pennad_—_V&oldid=104701 »\nKemmoù diwezhañ degaset d'ar bajenn-mañ d'an 26 Gou 2017, da 13:56.


Pajenn:Pompery - Quelennou var labour pe gonnidegues an douar, 1851.djvu/130 - Wikimammenn\nPajenn:Pompery - Quelennou var labour pe gonnidegues an douar, 1851.djvu/130\ndra gaër er vroiou lec’h eo ré zister an douar evit caout pânes na betterabes. Ar c’harottes c’houllennont teil dru ha brein. Tost dar moor, lec’h ez eus douarou quer pinvidic al, ader anezé, en nevez-amzer, toëz al lin ac an idou meurs.\nIrvinou rutabaga, ha caol irvin.\nAn irvinou-rutabaga, péré zo envel avoalc’h doc’h ar c’haol-irvin, zo eur seurt al couscoude. Ar pez a zisenvel anezo zo al liou mélen deus ar c’henta seurt, elec’h an eil a zo guen. Ada reer an eil oen ac eben eguis ar betterabes : transplanta reer anezo pé hô ada reer da chom é renquennadou. Ar maguérézet evit transplanta é vezont gred ivez er mis meurs. An irvinou-ma c’houzâont guelloc’h beza transplantet evit né c'houzâ ar betterabes ; peurvuia ivez é heulier ar c’hiz-zé pa léqueer irvinou-ratabaga ha caol-irvin. Ar c’houilet du a reont alies cals droug dezo, evel a Droug ar c’houilet du.\nréont da guément seurt-irvin al ha dar c’haol. Evit mirout ar vaguérézet outo, é squigner ludu, râz, ha guelloc’h c’hoas uel mogued. Ar rutabaga né réont van oc’h ar scorn ; ellont chom pad ar goan en douar eb droug.\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/130&oldid=141333 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/70 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/70\nDoue, perag ec’h euz-te va dilezet ? (47) Hag hinienou euz ar re a oa eno, o veza klevet anezhan a lavaraz : He-man a c’halv Elias. (48) Ha rag-tal unan anezhe a redaz, hag a gemeraz eur spoue, hag o veza he leuniet a win-egr, hel lekeaz e pen eur gorzen, hag e roaz dezhan da eva. (49) Mes ar re all a lavare : Lest, gwelomp ha dond a raio Elias d’he zavetei.\n(51) Er memeus amzer ar voal euz an templ en em rogaz en daou hanter, adaleg an neac’h beteg an traoun, an douar a grenaz, hag ar rec’hier a fraillaz, (52) ar beziou a zigoraz, ha kalz a gorfou zent, pere a oa maro, a resussitaz ; (53) hag o veza deuet er meaz euz ho beziou goude ho resurrection, ez ejont er gear zantel, hag e oent gwelet gant kalz a dud.\n(54) Neuze ar c’hantener hag ar re a oa ganthan o tiwall Jesus, pa veljont an douar o krena ha kement a oa c’hoarvezet, a oe spountet braz, hag a lavaraz : E gwirionez, he- man a oa Mab Doue.\n(55) Bez’ e oa eno kalz a c’hragez pere a zelle a-ziabell, hag ho doa heuliet Jesus adaleg ar C’halile oc’h he zervicha ; (56) en ho zouez e oa Mari Magdalen, ha Mari, mam Jakes ha Joses, ha mam mibien Zebede.\n(57) Ha diouz an abardaez, e teuaz eun den pinvidic euz a Arimathe, hanvet Josef, pehini a oa bet ive diskibl da Jesus ; he-man a ieaz da gavout Pilat hag a c’houlennaz corf Jesus ; (58) ha Pilat a c’hourc’hemenaz hen rei dezhan. (59) Goude m’hen doa Josef kemeret ar c’horf, e lienaz anezhan gant eul linsel wenn, (60) hag e lekeaz anezhan en eur bez nevez hen doa great toulla er roc’h evithan he-unan ; ha goude beza ruliet eur mean braz ouz dor ar bez, ez eaz kuit. (61) Ha Mari Magdalen, hag ar Mari all, a oa azezet eno dirag ar bez.\n(62) An deiz varlerc’h, da lavaret eo, an deiz goude preparation ar sabbat, prinsed ar veleien hag ar Farizianed a ieaz assambles da gavout Pilat, hag e leverjont dezhan : (63) Aotrou, deuet eo da vemor deomp penaos an trompler-ze a lavare pa oa beo : A-ben tri devez me a resussito. (64) Gourc’hemen eta ma vezo diwallet-mad ar bez beteg an trede deiz, gant aoun na zeufe he ziskibien en noz da laerez anezhan, ha na lavarfent d’ar bobl : Savet eo\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/70&oldid=125670 »


gouzomp - Wikeriadur\nSavet diwar gouz-, unan eus pennrannoù ar verb gouzout, hag an dibenn-ger -omp\nFurm ar verb gouzout e kentañ gour lies an amzer-vremañ, en doare-disklêriañ\n— [...]. Penaos ober lizher, pa 'z eo gwir ne ouzomp na skrivañ na lenn hini ac'hanomp hon-daou ? — (Lan Inizan, Emgann Kergidu 1, Brest, 1877, eil emb. Al Liamm 1977, p. 74.)\n« [...]. Ne ouzomp ket. [...]. » — (Lan Inizan, Emgann Kergidu 1, Brest, 1877, eil emb. Al Liamm 1977, p. 114.)\n— Eo, klevet a reomp eur c'hi o c'harzal, pe o iudal; ne ouzomp ket kals petra ra. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 26.)\n[...] : « Gout' ouzomp, va flac'h, eme va zonton Loeiz, bet INT dija du-mañ. » — (Jarl Priel, Va Zammig Buhez, Al Liamm, 1954, p. 44.)\n— Her gouzout a ouzomp ervat, a respontas ar maouezed. [...]. — (Langleiz, Romant ar Roue Arzhur/levrenn I : Marzhin, Al Liamm, 1975, p. 23.)\n— [...]. N' ouzomp ket peur met dont a raimp... [...]. — (Abeozen, Pirc'hirin Kala-Goañv, Al Liamm, eil emb. 1986, p. 29.)\n« [...]. Ur gwallzarvoud eo a vije kaoz eus ar marv-se, n'ouzomp tra ebet ouzhpenn. — (Yann Gerven, Brestiz o vreskenn, Al Liamm, 1986, p. 31.)\nPezh a ouzomp 'vat eo kement-mañ : [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 62.)\n— Diou gristenez vad omp hon diou, me gred; neuze e c'houzomp ar bed-man ne d'eo nemed eur skeud, eur bouill moged. [...]! — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 260.)\n— Goasoc'h goasa ez a gan-ez. Ne c'houzomp ket betek peleac'h ez i ma vezez lezet. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 282.)\ngalleg : (nous) savons (fr)\nAdtapet diwar « https://br.wiktionary.org/w/index.php?title=gouzomp&oldid=255367 »\nDernière modification le 4 Gen 2018, à 13:55\nKemmoù diwezhañ degaset d'ar bajenn-mañ d'an 4 Gen 2018, da 13:55.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/483 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/483\ndezhan : Aotrou, her gouzoud a rez. Hag hen a lavaraz d’in : Ar re-ze eo ar re a zo deuet er meaz euz an drubuil vraz, hag ho deuz gwalc’het ho zaeou, hag ho deuz gwennet anezhe en goad an Oan. (15) Abalamour da ze emaint dirag tron Doue, hag e servichont anezhan noz-deiz en he dempl ; hag an hini a zo azezet var an tron, a astenno he danten varnezhe. (16) N’ho devezo mui a naoun, ha n’ho devezo mui a zec’hed ; hag an heol na skoio ken varnezhe, na tomder ebed ; rag an Oan, pehini a zo e-kreiz an tron ho reno evel eur mesaer, hag ho c’hunduo da feunteuniou a zour beo, ha Doue a zec’ho an holl daelou euz ho daou-lagad.\nPA hen doe an Oan digoret ar seizved siel, e-pad eun hanter heur pe var-dro, ne oe klevet trouz e-bed en env. (2) Hag e veliz ar seiz eal a vez en ho za dirag Doue, hag e oe roet dezhe seiz trompil.\n(3) Hag eun eal all a zeuaz hag en em zalc’haz tost d’an aoter, ha ganthan eun ezansouer aour, ha roet e oe dezhan kalz a ezans da offr, gant pedennou an holl zent, var an aoter aour a zo dirag an tron. (4) Hag ar moged euz an ezans, gant pedennou ar zent, a zavaz d’an neac’h, euz a zorn an eal dirag Doue. (5) Neuze an eal a gemeraz an ezansouer hag hen leuniaz euz a dan divar an aoter, hag hen taolaz var an douar ; hag e c’hoarvezaz moueziou, ha curunou, ha luc’hed, hag eur c’hrennamant douar.\n(6) Neuze ar seiz eal, a oa ar seiz trompil ganthe, en em breparaz, da zon gant an trompillou.\n(7) Hag an eal kenta a zonaz, hag e teuaz kazerc’h ha tan kemmesket gant goad da gweza var an douar ; hag an drederen euz ar gwez a oe devet, hag an holl yeot glaz a oe devet.\n(8) Hag an eil eal a zonaz gant an drompil, hag e oe sklapet er mor evel eur menez braz entanet-holl ; hag an drederen euz ar mor a oe troet en goad. (9) Hag an drederen euz ar grouadurien a oa er mor, hag ho doa buez, a varvaz ; hag an drederen euz ar batimanchou a oe distrujet.\n(10) Hag an trede eal a zonaz gant he drompil, hag e kwezaz euz an env eur stereden vraz henvel ouz eul lamp o tevi, hag e kwezaz var an drededen euz ar steriou, ha var vamennou an doureier. (11) Hag hano ar stereden-ze a oa Huelen-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/483&oldid=125619 »


Diwan - Menegoù lezennel\nDegemer > Menegoù lezennel\nAozer ha rener an embann\nLec’hienn internet diwan.bzh a zo embannet gant ar gevredigezh DIWAN, rouedad skolioù digoust, laik ha digor d’an holl, a ginnig ur c’helenn dre soubidigezh e brezhoneg.\nRenerien an embann : Anna-Vari Chapalain ha Gregor Mazo, renerien ar gevredigezh DIWAN.\nMeret vez herberc’hiañ ha trezalc'h al lec’hienn internet gant skipailh teknikel Versio, enrollet e marilh kenwerzh Roazhon gant sikour servijoù an embregerezh Digital Ocean, 101 Avenue of the Americas 10th Floor, New York, NY 10013, ha danframmoù fizikel diazezet e Europa (servijerioù e Frankfort hag e Amsterdam). An diskoulmoù saveteerezh a ra gant gwarezhioù Amazon Web Services ha danframmoù fizikel (data center) lec’hiet e Dublin.\nPalioù ha danvez\nAl lec’hienn-mañ a zo e bal titouriñ ar c’hwiaderien (implijidi, tud a-youl vat, tud ar vugale, mediaoù, embregerezhioù…) diwar-benn ar skolioù Diwan ha raktres pedagogiezeh ar rouedad. An testennoù hag ar mediaoù implijet evit ar pennadoù embannet a zo skrivet ha gwiriet en un doare reizh.\nAn testennoù lakaet war al lec’hienn a zo bet skrivet gant implijidi ha tud a-youl vat ar gevredigezh DIWAN. Evelato ma seblant un titour bezañ fall pe ma vez ur fazi embann e c’helloc’h kelaouiñ merour al lec’hienn : demat [at] diwan.bzh.\nAr skeudennoù, videoioù, stlenngrafennoù war al lec’hienn a zo luc'hskeudennoù, tapadennoù-skramm ha skeudennadurioù. War-bouez gwirioù berc'henniezh intelektuel hiniennnoù (cf. pajenn Kredadoù), ar skeudennoù a zo dindan berc’henniezh DIWAN hepken.\nM’ho peus c’hoant implij un danvez skeudenn, trugarez da c’houlenn an aotre a-raok digant DIWAN ha sevel ar c’houlenn ouzh merour al lec’hienn : demat [at] diwan.bzh.\nGwirioù ar berc’henniezh intelektuel\nAl lec’hienn-mañ a zo perc’henniezh DIWAN, hag a zo ar c’houer hervez melladoù L. 111.1 ha da heul eus Kod ar berc’henniezh intelektuel. Al luc’hskeudennoù, testennoù, luganoù, tresadennoù, skeudennoù bev sonel pe get hag an holl oberennoù ebarzhiet el lec’hienn a zo perc’henniezh Diwan pe hiniennoù hag o deus aotreet an embregerezh da ’implij anezho.\nEiladuriñ, war baper pe war urzhiataer, lec’hienn kevredigezh DIWAN a vez aotreet gant ma vo miret strizh d’un implij hiniennel ha ket implijet gant ur pal brudañ pe kenwerzh ha hervez diarbennoù mellad L122-5 Kod ar berc’henniezh intelektuel.\nAr gevredigezh DIWAN ne c’hell ket bezañ kiriek war al lec’hiennoù a gaver menngourliammoù evito war al lec’hienn https://www.diwan.bzh ha ne c’hell ket bezañ kiriek war an danvez, ar produioù, ar servijoù, etc. a gaver war al lec’hiennoù-mañ pe diwar al lec’hiennoù-mañ.\nZA St Ernel, BP 147, 29411 Landerne Cedex\nKevredigezh lezenn 1901\nSiret : 310 709 886 00 421


Buhez ar Sent/1912/Pardon ha pelerinaj Itron-Varia an Enez - Wikimammenn\nBuhez ar Sent/1912/Pardon ha pelerinaj Itron-Varia an Enez\n◄ Itron-Varia-Sant-Karre Itron-Varia an Enez Itron-Varia-Feunteuniou ►\nEil sul a viz Gouere\nPardon ha pelerinaj Itron-Varia-an-Enez\nen parouz Goudelin\nEn penn kentan an XIet kantved, e veve en Goudelin eun itron a renk uhel, Mari Porstrevenou, muioc’h anavezet dindan an hano « Marie de Goudelin ». Ar plac’h-man a dremene hec’h amzer o pedi hag o skuilh oberou mat endro d’ezi.\nLenn a rêr en istor Goudelin penôs unan eus bugale an itron man o vezan eun devez en kreiz ar mor bras, eur bar-amzer spontus a zavas, hag e oa al lestr o vont da vezan lonket gant ar gwagennou diroll. An den yaouank, strafilhet oll, ne ouie petra d’ober, pa deuas da zonj d’ezan eus an hini a hanver « Stereden ar Mor ». Daoulinan a reas raktal en e lestr hanter-leun a zour, hag e zaouarn juntret war e galon, en em westlas d’ar Werc’hez. Mari a chilaouas e beden hag a reas d’ezan ’n em denn ac’hane hep droug.\nEvit trugarekaat ar Werc’hez eus ar burzud-man grêt en kenver he mab, Mari C’houdelin a lakas sevel, gant menec’h Beauport, eur gaer a chapel en enor d’an Itron-Varia. Eun dosen a oa bet dibabet evit diazezan anezi, mes etre ter gwech e tigouezas d’ar vein bezan diskennet, epad an noz, en eun draouien leun a fank hag a c’hreuneugellou. Ar burzud-ze a ziskoueze skler an nevoa c’hoant ar Werc’hez e vije savet eno he chapel. Ar vrud a redas buhan dre ar vro, hag a-boan ma oa achu al labouriou, e vije gwelet tud a vanden o tisken d’an Enez evit ’n em lakat dindan skoazel Mamm Doue. Adalek neuze, eleiz a vurzudou a c’hoarvezas en Goudelin, burzudou a bep seurt, burzudou evit ar c’horf, burzudou evit an ene. Mari ne skuize ket o skuilh grasou war he bugale.\nBetek an XVIIIet kantved, ar chapel a oe renet gant eur manac’h eus manati Beauport. Epad an dispac’h vras, chapel an Enez a oe serret ha skeuden ar Werc’hez klenket gant tud a zoujans Doue\nPa deuas adarre ar peuc’h, ar skeuden a zistroas d’he flas. Koulskoude, ar chapel deut da vezan tra ar Gouarnamant a chomas serret ; ne zigoras nemet er blavez 1831, dre urz ar roue Loeiz-Phulup. ’Benn neuze, eul loden vras anezi a oa krog da vont en dismantr ; an ôtro Desbois, person Goudelin, a reas he adsevel, hag abaoue, he dorojou zo digor adarre.\nAn eil sul a viz gouere en em gav pardon an Enez. Adalek ar zadorn e tigoue pelerined a bep tu. Da eiz heur noz, e ve kanet ar gousperou kentan, ha raktal goude, ec’h er en prosesion. Ar bourk a ve sklerijennet evel en de. Tachen ar chapel hag an henchou war-dro a ve goloet a gristenien. Kreiz ma ver holl o kanan meulodi da Vari, eun êl gwisket kaer a zisken diwar veg an tour da c’houezan an tantad, ha kerkent e tec’h war e giz.\nMa ve kaer noz ’rôk ar pardon, ar zul a ve kaeroc’h c’hoaz. Adalek goulou-de betek noz du, ar chapel a ve leun-kouch dalc’h-mat, hag eun dudi eo gwelet gant pebez devosion e peder eno.\nTadou, mammou, tud yaouank ha bugale, an holl a deu da zaoulinan war ar pave, dirak ar skeuden zantel, da lavaret d’ezi o levenez, da gontan d’ezi o zrubuilhou, da zisklerian d’ezi o ezommou, da c’houlen diganti he grasou.\nSant Eler zo enoret ive en Enez, da goulz ar pardon. D’ar zadorn d’abarde, d’ar zul ar beure ha d’ar zul goude ar gousperou, e teu eleiz a dud a-ziavêz, gant o c’hezek, da bedi dirak e skeuden : eul loden vat eus ar prof eo d’ezan e ve kinniget.\nInduljans vras a zo da c’honid en Enez, de ar pardon ha ’pad an eizved.\nO Itron-Varia an Enez,\nC’houi ’zo hon dousder, hon bue,\nHon esperans war-lerc’h Doue,\nNep n’ho kar ket, o Rouanez,\nEus Breiz-Izel n’eo ket hennez.\nAdtapet diwar « https://br.wikisource.org/w/index.php?title=Buhez_ar_Sent/1912/Pardon_ha_pelerinaj_Itron-Varia_an_Enez&oldid=36715 »\nKemmoù diwezhañ degaset d'ar bajenn-mañ d'an 22 Mez 2012, da 05:00.


Pajenn:Marrec - Doctrin ar guir Gristen.djvu/261 - Wikimammenn\nPajenn:Marrec - Doctrin ar guir Gristen.djvu/261\ncalloud, nac evit prena e querz ho ty, en ho querz hoc’h-unan, pe e querz ho bugale, quement-so necesser, ma na bourve quet ho pried e-unan : mar dê ho pried ur mezvier, pe ur goal dispgner, e c’hallit cuzet hoc’h arc’hant diouthan, ha gouarn ho tra guella ma ellot, mæs dirac justiç e rencot ober pep-tra en e hano. Quemeret divar goust ho pried evit miret oc’h a ur c’holl, pe oc’h a ur goal affer-bennac, a zo renta servich dezan evel deoc’h hoc’h-unan; evel-se Abigaï guechal, pried da Naboth [sic], a gaças præsanchou bras da Zavid, en despet d’he fried, evit miret na vize revinet e famill hac e lignez .\nAr zervicherien a zo coupabl a laëronci hac obliget da restitui, mar quemeront an disterra tra divar goust o mistri : sul-vuioc’h a fizianç a zo enno, sul-vrassoc’h eo ar pec’het a gometont. Tri seurt servicherien a zo sujet da laërez : 1° ar re o deus ar goal inclination da veza douguet d’ho guinou pe d’ar vaniteou ; 2° ar re a zo debauchet,\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/261&oldid=100070 »\nKemmoù diwezhañ degaset d'ar bajenn-mañ d'an 25 Meu 2017, da 12:51.


Vic Chesnutt e 2008\nTexas Hotel, Capitol, PolyGram, Backburner, New West, Orange Twin\nVic Chesnutt (12 a viz Du 1964 e Jacksonville, Florida – 25 a viz Kerzu 2009 en Athens, Georgia) a oa ur c'haner hag ur sonaozer amerikan a oa o chom en Athens. Kregiñ a reas da sevel kanaouennoù d'an oad a 5 bloaz. Gloazet e voe en ur gwallzarvoud kirri e 1983, ha nammet e voe.\nE-tro 1985 ez eas Chesnutt da Athens da seniñ gant ar strollad The La-Di-Da's. Goude kuitaat ar strollad e krogas da seniñ e-unan en 40 Watt Club; ma voe merzet gant Michael Stipe (R.E.M.). Gant Stipe e voe produet an div bladenn gentañ savet gant produced Chesnutt : Little (1990) ha West of Rome (1991).\nE 1992 e voe savet un teulfilm, Speed racer e ditl, diwar-benn Chesnutt. Ur perzh bihan en doe ivez er film Sling Blade savet e 1996 gant Billy Bob Thornton.\nBrudetoc'h e teuas Chesnutt da vezañ e 1996 pa voe embannet ar bladenn Sweet Relief II: Gravity of the Situation, ma kaver tonioù Chesnutt sonet en-dro gant arzourien evel Garbage, The Smashing Pumpkins (gant Red Red Meat), Madonna, R.E.M. ha Live.\nKenlabourat a reas gant kalz arzourien ha sonerien all. Gant Widespread Panic e savas div bladenn gant an anv brute. The Salesman and Bernadette (1998) a savas gant izili ar strollad alt-country Lambchop. The album Merriment was a Chesnutt ha Kelly ha Nikki Keneipp a genlabouras a-benn sevel ar bladenn Merriment. E 2005 e lakaas embann Ghetto Bells savet gant ar gitarour Bill Frisell. War Ghetto Bells e son ivez Van Dyke Parks.\nPeder fladenn gentañ Chesnutt a voe embannet gant Texas Hotel . Goude-se ec'h enrollas About to Choke (1996) embannet gant Capitol. The Salesman and Bernadette (1998) a voe embannet gant PolyGram; ha Merriment (2000) a voe embannet gant Backburner Records; tra ma voe embannet Left to His Own Devices (2001) gant spinART. Goude-se e voe degemeret Chesnutt gant an ti-embann New West Records, a lakaas embann div bladenn savet gantañ. E 2004 e voe adembannet pladennoù Texas Hotel gant kanaouennoù ouzhpennet.\nEr goañv 2006 ec'h enrollas Chesnutt North Star Deserter e Hotel2Tango e Montreal. Embannet e voe d'an 11 a viz Gwengolo 2007 gant Constellation Records. Er bladenn e son arzourien evel izili Thee Silver Mt. Zion Memorial Orchestra & Tra-La-La Band, izili Godspeed You! Black Emperor, hag ivez Guy Picciotto (Fugazi). Produet e voe gant ar filmaozer Jem Cohen.  Pedet e voe ivez Chesnutt da seniñ war ar bladenn Trinity Revisited gant Cowboy Junkies (2007).\nElf Power (eus Athens, Georgia) a genlabouras gant Chesnutt a-benn sevel an albom anvet Dark Developments, bet embannet gant an anv Vic Chesnutt, Elf Power, and the Amorphous Strums.\nMervel a reas Chesnutt d'ar 25 a viz Kerzu 2009 goude bezañ lonket re a louzeier da zistanañ e gigennoù.\n2008 Dark Developments\nGant an anv brute.\n↑ http://www.georgiaencyclopedia.org/nge/Article.jsp?path=/TheArts/Music/RockandPop/IndividualArtistsandMusicalGroup-3&id=h-968%7Ctitle=Vic Chesnutt (b. 1964), New Georgia Encyclopedia\n↑ Village Voice – Vic Chesnutt Interview\n↑ Khanna, Vish : Vic Chesnutt's Star Power, http://www.exclaim.ca/articles/multiarticlesub.aspx?csid1=115&csid2=4&fid1=27544\n↑ http://artsbeat.blogs.nytimes.com/2009/12/25/vic-chesnutt-singer-dies/?src=twt&twt=nytimes%7Ctitle=Vic Chesnutt, Singer, Dies, The New York Times ArtsBeat Blog\nPennad diwar-benn Vic Chesnutt miz Here 2007\nPennad Comes With A Smile\nPennad war In Music We Trust\nVic Chesnutt war Obscure Sound\nAdtapet diwar « https://br.wikipedia.org/w/index.php?title=Vic_Chesnutt&oldid=1479420 »\nKemmoù diwezhañ degaset d'ar bajenn-mañ d'an 4 Ebr 2013, da 22:06.


Manifesterien deus pep korn deus ar vro a oa loc'het en deizioù diwezhañ da zont da Varselona © Maxppp - Nicolas Parent\nDiffusion du vendredi 18 octobre 2019 Durée : 11min\nKomzet e oa bet ganeomp diwar-benn an hanter milion a dud a zo o manifestiñ e bro Gatalonia. Klevet e oa bet Annaick, marvet e oa he mab bloaz'zo abalamour d'ar c'hleñved Menkes. Ha dibabet eo bet kanaouenn ofisiel ar Redadeg 2020 !\nFrapad keleier an 18 a viz Here 2019\nBro Gatalonia : war hent an dizalc'hidigezh ?\nMiliadoù a dud a oa tibunañ war ar boulouard Paseo de Gracia e kreiz kêr Barselona. Un dervezh harzh labour broadel 'zo hiriv e Bro Gatalonia. Ouzhpenn un hanter milion a dud a oa o vanifestiñ etrezek ar vro. Dilun e oa bet kondaonet gant justis Bro Spagn pennoù bras emsaverien Bro Gatalonia. Warc'hoazh e vo un tolpad souten d'ar Gatalaniz e Kemper. Yannig Laporte 'zo unan deus an aozerien. A-bouez eo hervezañ diskouez o souten.\nReiñ da anavezout ar c'hleñved Menkes\nMarvet eo o bugel ur bloaz'zo. Falc'het e oa bet buhez Charlie gant ar c'hleñved Menkes pa oa tri bloaz hepken. Moarvat n'o peus ket bet tro da glevet anv deus ar c'hleñved-se peogwir eo ral. A boan daou pe tri bugel a vefe paket bep ploaz gantañ e bro Frañs. Hiriv an deiz ne z'eus moien ebet pareañ ar vugale paket. A-benn kelaouiñ an dud eo kinniget hiriv ha wac'hoazh prezegennoù e Brest. Jañ-Luk Bergot a oa bet da gaozeal gant Annaig Guedez, mamm Charlie, hag aozerez an darvoud broadel-mañ.


Pajenn:Morvan - Kenteliou hag istoriou a skuer vad evit ar Vretoned, 1889.djvu/254 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/254\ndioc’h-tu, hag ep diskuez an distera tam strafuil, en em lakejont da bourchas pep tra evit ar sacrifis. Ervez urz ar roue e tlient beza var al leac’h pa vije dibennet Taquenda.\nAn diou Itron o devoue ners kalon avoalc’h evit chom da zellet dibenna er merzer, hag evit mont goudeze da zestum he benn ha da boket dezhan. Pedi a reant Doue, dre verit eur maro ker presius, da rei dezho ho unan ive ar c’hras da ober ar sacrifis euz ho buez. Goudeze en em denjont en ho c’hambr, hag e tremenjont an deiz oll er beden, o c’houlen ar c’hras da c’houzaon ar verzerinti. Dioc’h an noz e vouent souezet o velet o tont d’ho zi intanvez Minami, hanvet Madalen, gant eur bugel seis pe eis vloaz hanvet Lois. Ar potrig-ze a voa map da eur breur da Vadalen. Hi hag he fried o doa he geme-\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/254&oldid=162302 »\nKemmoù diwezhañ degaset d'ar bajenn-mañ d'an 15 Mae 2020, da 17:19.


Pont Akashi Kaikyō - Wikipedia\nPont Akashi Kaikyō (明石海峡大橋 Akashi Kaikyō Ō-hashi e japaneg) zo ur pont uhel a ra al liamm etre kêr Kobe e tu Honshu hag Iwaya war enezenn Awaji. Tremen a ra dre Akashi Kaikyō evel lodenn eus an hent-bras Honshu-Shikoku. Echuet e oa bet ar savadur e 1998, deuet e oa da vezañ ar pont uhel brashañ er bed gant 1991 metrad. Unan eus doareoù liammañ pennañ eo d'ar steuñv liammañ dre pontoù Honshū ha Shikoku a grouas tri hent adal riblennoù mor ar vro.\nA-raok ma vefe savet ar pont, ne c'halled treuziñ strizh-mor Akashi nemet gant bigi dezougen tud. Ul lec'h dañjerus e oa abalamour ma vez korventennoù alies. E 1955 div vag a oa aet d'ar strad e-pad ur gorventenn, 168 a dud a oa aet da Anaon. Ar boblañs a oa bet strafuilhet ar pezh a vountas war ar gouarnamant japanat da sevel ur steuñv evit talañ ouzh kudenn an dezougen el lec'h-se. Soñjet e oa a-benn ar fin sevel ur pont a-us d'ar strizh-mor. Steuñv kentañ ar gouarnamant a oa bet sevel ur pont gant un hent-bras hag un hent-houarn, met pa voe kroget ar savadur e miz ebrel 1988, e voe lakaet un harz ha dalc'het an hent-kirri nemetken. Ar savadur a weler hiziv-an-deiz ne oa bet kroget da sevel nemet e Mae 1988 gant implij ur c'hant a embregerezhioù. Ar pont a zo bet digoret d'an otoioù d'ar 5 a viz Ebrel 1998 e-pad ul lid, ma oa bet gwelet ar priñs Naruhito hag e wreg ar briñsez Masako gant maodiern ar sevel Tsutomu Kawara e penn an abadenn.\nBag Flevodijk, gwallzarvoud 2010 stoket gant pont Akashi-Kaikyo. AL lec'h a chom dañjerus evit ar bigi.\nAdtapet diwar « https://br.wikipedia.org/w/index.php?title=Pont_Akashi_Kaikyō&oldid=1961040 »\nKemmoù diwezhañ degaset d'ar bajenn-mañ d'an 17 C'hwe 2022, da 07:18.


Ai‘ta! » Rannvro : evit ur politikerezh yezh nevezaet ha kreñvaet\nD’ar 15 a viz Mezheven e oa bet pedet strollad Ai’ta! da gejañ gant Lena Louarn, bezprezidantez ar rannvro e-karg eus yezhoù Breizh, ha gant Yvan Ar Mevel, rener kabined prezidant ar rannvro. Da heul al lizher kaset d’ar Prezidant Rannvro Breizh d’ar 24 a viz Ebrel eo bet aozet an emgav-se.\nO welet e vez nac’het kement danvez lezenn evit ar yezhoù minorelaet gant ar stad C’hall eo anat bremañ e rank ar rannvro lakaat ur gwir politikerezh youlek e pleustr ha dougen an araokadennoù a zo ret evit ar yezh. Displeget hon eus ne c’hell ket digoradur un eil lise Diwan bezañ oberenn veur nemeti ar respetad, zoken ma ‘z eo un bazenn bouezus evit diorren an deskadurezh.\nGalvet hon eus ar rannvro da adneveziñ ha da greñvaat he politikerezh evit ar brezhoneg. Dre skouerioù resis eo bet skeudennet kement-se gant un teul bet roet ha kinnigoù pleustrek (en linenn amañ).\nKaset eo bet daou lizher abaoe, unan d’ar prezidant SNCF Guillaume PEPY, an hini all d’an DIRO (Direction Interdépartemantale des routes OUEST) .\nWar doseroù arouezel an SNCF hag ar panelloù war an hentoù tizh eo bet lakaet ar gomz da gentañ. Gortoz a reomp bremañ e rafe ar rannvro e lod evit ma vije doujet ouzh ar pezh a zo meneget er c’henemglev bet sinet etre ar Stad hag ar rannvro e miz Here 2015. Goulennet hon eus ivez e vefe roet yalc’hadoù gant ar rannvro d’ar strollegezhioù lec’hel pa vez doujet ouzh ar brezhoneg nemetken. An dra-se a vije bet ret ober evit mirdi Pont-Aven da skouer : 1,3 milion a euroioù a zo bet roet gant ar rannvro evit sevel ar mirdi hep ma vefe bet soñjet er brezhoneg zoken.\nGalvet hon eus ar rannvro da heuliañ a dostoc’h ar garta “Ya d’ar brezhoneg” dre servijoù Ofis Publik ar Brezhoneg evit ma vefe doujet gant an tiez-kêr ouzh an engouestloù bet kemeret ganto. Evidomp eo ret profitañ eus kendeuzidigezh ar c’humuniezh-kumunioù d’ar 01/01/2017 evit luskañ ar garta-se en dro. Dedennus-tre e vije lakaat ur servij gouestlet d’an niverel ivez en Ofis evit ober war-dro an ezhommoù war an dachenn-se.\nEvit klozañ eo bet pouezet war an ezhomm da sevel ur steuñv diorren liesvloaziek ha tiriadelaet evit an deskadurezh e brezhoneg war patrom akademiezh Alsas (en linenn kenemglev oberatael evit an deskadurezh 2015-2018).\nUn emvod all a vo aozet etre Ai’ta! ha Jean-Michel Le Boulanger evit lakaat ar gomz war ar c’hleweled.\nRoet he deus ivez Lena Louarn deomp da c’houzout e vo aozet bodadeg rannvroel ar brezhoneg d’ar 15 a viz Here o tont. Gortoz e reomp ez afe war raok doserioù arouezel a-raok an emvod-se hag e vefe termenet asambles gant kevredigezhioù ha strolladoù stourmerien ar vro ur steuñv ober resis evit politikerezh yezh ar rannvro e-kerzh ar bloavezhioù o tont.\n« Koulzad “brezhonekaat da banell” !\nKemperle : pegsunioù nevez a-ratozh evit an SNCF hag an tiez-gar »


Emgann Cheat Mountain - Wikipedia\nEmgann Cheat Mountain\nLec'hiadur al lec'h difenn Cheat Summit Fort hiziv-an-deiz.\nLec'hiadur Virginia er Stadoù-Unanet Amerika.\nEmgann Cheat Mountain, anvet ivez Emgann Cheat Summit Fort, a oa bet un emgann etre an 12 hag ar 15 a viz Gwengolo 1861, e Pocahontas County ha Randolph County, e Virginia (hiziv West Virginia). Ul lodenn e voe eus Kampagn Virginia e-pad Brezel diabarzh Stadoù-Unanet Amerika. Bez e voe ar c'hentañ emgann eus ar brezel diabarzh lec'h ma oa bet Robert E. Lee e penn bagadoù stourm en emgann.\nKartenn Emgann Cheat Mountain.\nE-pad an emgann, Lee en devoa klasket kelc'hiañ ar gwarnizon eus an Union Army staliet e Cheat Mountain. Biken ne voe lañset an dagadenn abalamour ma voe keleier faos digant prizonidi brezel hag un eskemm fall a ditouroù hag urzhioù etre ar pennoù kengevreet.\nE penn-kentañ miz Mae 1861, nerzhioù lu eus an Unaniezh renet gant ar Major Jeneral George B. McClellan a ya war-raok, o lorc'hañ eus Ohio betek rannvro kornôg Virginia. Daou bal a oa d'ar fiñv-se : difenn Ohio da vezañ aloubet kement ha difenn Pennsylvania a oa dindan riskl un aloubadeg gant nerzhioù lu kevredet. Ouzhpenn-se a oa ar pal reiñ harp d'ar gouarnamant eus Virginia a oa a-du gant chom en Unaniezh hag a oa tec'het da Wheeling.\nMa n'haller ket komz eus un trec'h evit an Unaniezh, nerzhioù lu Stadoù Kengevreet Amerika a oa bet rediet da gilañ.\nAdtapet diwar « https://br.wikipedia.org/w/index.php?title=Emgann_Cheat_Mountain&oldid=1759008 »\nEmgannoù gant Robert E. Lee\nKemmoù diwezhañ degaset d'ar bajenn-mañ d'an 4 Eos 2017, da 19:50.


Manifestadegoù ar blasenn Tiananmen e 1989 - Wikipedia\nManifestadegoù ar blasenn Tiananmen e 1989\nManifestadegoù ar blasenn Tiananmen, anvet e Sina Gwallzarvoud ar 4 a viz Even (sinaeg : 六四事件 liùsì shìjiàn) pe C'hwec'h Pevar, a vez graet eus un heuliad manifestadegoù studierien e Beijing e-kreiz ar bloavezh 1989.\nAdsevel eus Doueez ar Frankiz, un ardamez implijet gant ar vanifesterien.\nUl luskad broadel a oa bet o heuliañ manifesterien Beijing er mare-se. Graet e vez a-wechoù "Luskad Demokratel 89" (sinaeg: 八九民运 bājiǔ mínyùn) eus hollad ar manifestadegopù e Sina. Flastret e oa bet ar manifestadegoù goude ma oa bet disklêriet al Lezenn vilourel ha kaset Arme Dieubidigezh Pobl Sina da greiz kêr Beijing.\nHiziv e vez anvet an darvoud ivez Lazhadeg al leurgêr Tiananmen, an nerzhioù lu sinaat o devoa tennet gant mindrailherezioù hag implijet tankoù a-enep ar vanifesterien a oa o klask talañ ouzh donedigezh al lu war ar blasenn. Diaes eo gouzout pet den a gollas o buhez e gwirionez met istimañ a reer e oa bet lazhet etre un nebeud kantadoù ha 2 600 a studierien, gant meur a vil den gloazet.\nPlasenn Tiananmen, Beijing, Sina e miz Mae 1988\nAdtapet diwar « https://br.wikipedia.org/w/index.php?title=Manifestadegoù_ar_blasenn_Tiananmen_e_1989&oldid=1838999 »\nDernière modification le 13 Mez 2019, à 18:10\nKemmoù diwezhañ degaset d'ar bajenn-mañ d'an 13 Mez 2019, da 18:10.


The Jerusalem Post a zo ur gazetenn saoznek pemdeziek e vez embannet en Israel. Un embannadur etrebroadel sizhuniek e galleg a zo ivez. Embannet e vez bemdez nemet da zevezh ar sabad ha pa vez gouelioù yuzev. David Horovitz eo a zo pennskrivagner abaoe 2004.\nKrouet eo bet d'ar 1añ a viz Kerzu 1932 gant Gershon Agron gant an titl Palestine Post. An anv The Jerusalem Post a voe dibabet e 1950. E-pad pell e voe ur gazetenn eus an tu kleiz hag eus ar c'hreiz, hag a save a-du gant HaAvoda (strollad al labour) met e 1989 e voe adprenet gant Hollinger Inc., hag adalek ar mare-se e savas a-du gant Likoud. Kalz kazetennerien a guitaas The Jerusalem Post hag a kroujont Jerusalem Report. Kevezerezh a zo etre Jerusalem Post ha Haaretz.\nLec'hienn Jerusalem Post\nLec'hienn c'hallek Jerusalem Post\nAdtapet diwar « https://br.wikipedia.org/w/index.php?title=The_Jerusalem_Post&oldid=1780680 »\nKemmoù diwezhañ degaset d'ar bajenn-mañ d'an 10 Gen 2018, da 18:09.


Lost (stirad skinwel) - Wikipedia\nLost (stirad skinwel)\nLosta zo un heuliad skinwel krouet e 2004 gant J.J. Abrams, Jeffrey Lieber ha Damon Lindelof hag a bade c'hwec'h marevezh etre 2004 ha 2010.\nLogo ar stirad skinwel Lost\nUn istor a denn d'ar skiant-faltazi a gont Lost. Da gentañ ne gont nemet istor tud chomet bev goude ur gwallzarvoud karr-nij etre Sydney ha Los Angeles a gouezhas war un enezenn didud. Gant red an amzer e vez diskouezet muioc'h-mui a draoù iskis war an enezenn-se a laka war-wel bezañs tud all anvet "ar Re all" ha roudoù ur stasion skiant liammet bras ouzh istor an enezenn-se.\nAnavezet eo an heuliad skinwel-mañ evit e vojennerezh ledan hag a lakae an heuliad da vezañ diaes a-walc'h da heuliañ dre zegouezh. Kendalc'het eo bet an heuliad gant filmoù-berr anvet Missing Pieces ha gant ur film-berr a bade 11 munutenn anvet The New Man In Charge.\nUr berzh bras en deus bet Lost a-hed an amzer ha gounezet en deus kalz a brizioù. Koulskoude en deus kollet un niver-mat a arvesterien e marevezhioù diwezhañ hag en un doare forc'hellek eo bet degemeret fin an heuliad, a oa mat-tre evit tud zo ha fall-tre evit tud-all.\nLost war IMDb\nAdtapet diwar « https://br.wikipedia.org/w/index.php?title=Lost_(stirad_skinwel)&oldid=1858353 »\nDernière modification le 10 Kzu 2019, à 12:55\nKemmoù diwezhañ degaset d'ar bajenn-mañ d'an 10 Kzu 2019, da 12:55.


Kastell-Briant - Wikipedia\n(Adkaset eus Kastellbriant)\nToennoù Kastell-Brient gwelet eus ar c'hastell.\n12 031 ann. (2019)\n47° 43′ 04″ Norzh\n1° 22′ 30″ Kornôg / 47.7177777778, -1.375\nbihanañ 48 m — brasañ 107 m\nKastell-Briant a zo ur gumun a Breizh e Kanton Kastell-Briant, el Liger-Atlantel. E reter ar vro emañ, e Marzoù Breizh.\n4.2 Krennamzer uhel\n4.3 Krennamzer izel\n4.7 Darvoudoù sport a bep seurt\nWar lez ar C'haer hag ar C'honn emañ Kastell-Briant.\nErwan Vallerie ː Castellum Brienti, XIvet; Castro Brientii, 1265; Chateaubrient, 1265, 1348; Chasteaubrient, 1353; Castrum Briencii, 1453; Chasteaubriand, 1576; Chasteaubriant, 1624; Chateaubriand, 1779;\nSavidiezh ar c'hastell gant Briant zo kaoz eus anv ar gumun en XIvet kantved.\nSkrivet eo Brient « Brientii » pe « Brieni ».\nDont a ra war wel an anv « Castrum Brieni » pe « Castrum Brientii ». Miret eo ar skritur gant an « t ».\nE 1266 e teu ar meneg kentañ e galleg eus anv ar baron « Geffrey de Cheteau Brient ». Ar skritur « Cheteau Brient » eo an hini implijetañ. (menegioù, mar plij)\n- ouzh1 : e gul e deir flourdilizenn en aour, e vazh krennet sourinet;\n- ouzh2 : en erminoù;\n- en greiz holl : en gul hadet gant flourdiliz en aour\nAbaoe pell zo ez eus roudoù eus Mab-den war-dro bro Gastell-Briant.\nDaoust d'an abad Cotteux, lesanvet « distrujer bras ar peulvanoù », an hini en doa savet kalvar Lufer en ur gemer e zanvez krai e-touez meur a vaen kozh, chom a ra peulvanoù e-kichen Kastell-Briant memestra. Bez ez eus anezho e Ruzieg, er gêrig La Houssais, war hent Hezin-ar-Mengleuzioù, e Trefieg, e Luzevieg hag e Sant-Albin-ar-C'hestell.\nDizoloet eo bet ivez bouc'halioù Nevezoadvezh ar Maen er Borderies dreist-holl, e hanternoz redva Bere.\nBere (ur c'harter eus Kastell-Briant hiziv an deiz) a vefe ur gêrig galian. War ur c'hondon houarnek emañ Bere ha merkoù kozh-kenañ a ziskouez eo bet implijet kalz. Siwazh n'eo ket anavezet mat orin ar C'halianed a vefe bet war rosioù Bere : ar vro zo war harzoù pobloù an Andecavi, ar Redones, ar Weneted hag an Namneted. Marteze e teufe anv Bere eus ur ger keltiek a dalvez « uhelder », e latin « Bairacus » a zo deuet da vezañ « Bereus » ha goude Bere. Er marc'hallac'h ez eus bet dizoloet relegennoù ar savadurioù roman e 1876.\nAn hentoù roman a liamme Condeium (Candé) ha Condevicnum da Condate a groaze unan gant egile amañ.\nEr VIvet kantved ez a ar vro gant ar Vretoned ha staget eo ouzh ar rouantelezh vreizhat goude. Rannet eo Breizh ar Grennamzer etre tierned, pep hini gouarnet gant aotrounez bihan. N'eus roud skrivet ebet diwar-benn aotrounez bihan Bere.\nKreskiñ a ra buan-tre Bere e penn-kentañ ar Grennamzer. Daou santual zo : unan evit Sant-Pêr hag egile evit Sant-Yann. Ur stal moneiz zo savet eno.\nBere zo ur gwir greizenn evit al labour-douar, ar sevel-loened, ar metalouriezh hag ar c'henwerzh.\nGoude ar bloavezh mil, goude bezañ resevet madoù gant eskob Naoned Gautier II, sañset eo familh Briant mont da vevañ war douaroù santualioù Sant-Pêr ha Sant-Yann. Un ober politikel an hini eo rak an noblañs (ha familh Briant en he zouez) a c'hall sikour an eskob ha kont Roazhon ouzh konted Naoned hag Anjev.\nIstor Kastell-Briant a grog e penn-kentañ an XIvet kantved pa sav Briant (kevredad kont Roazhon) ur c'hreñvlec'h war ur voudenn el lec'h ma kroaz ar stêr Kaer gant ar stêr Rollard. Ar c'hastell zo lod e Marzioù Breizh evel re Gwitreg, Felger, Ankiniz, Klison, Machikoul. Lakaet e oa da ziwall Breizh rak ar rouantelezh c'hall.\nSavet eo « prioldi Sant-Salver » gant Briant diwezhatoc'h e Bere, kalon gentañ ar gêr aet war vrasaat d'ar gevred abalamour da savidigezh parrez « Sant-Yann » en XIvet kantved ha kouent « Sant-Mikael » en XIIIvet kantved. Savet en Xvet kantved eo parrez « Sant-Pêr » goshoc'h koulskoude.\nGoude, en XIIvet kantved, aet eo war vrasaat Kastell-Briant war tu kornôg ar C'hastell.\nD'an 3 a viz Meurzh 1222 e voe un emgann e Bere etre dug Breizh Pêr Iañ ha baroned all gant senesal Anjev Amaury Craon en o fenn.\nEn ur plas strategel emañ ar c'hastell, se zo kaoz e anavez ar gêr emgannoù hag aloubadegoù a bep seurt.\nE 1235, sez roue bro C'hall Loeiz IX eo an hini bouezusañ. Etre an XIIIvet kantved hag ar XVvet kantved neuze e vo dibabet gant an aotrounez sevel mogerioù-kreñv. Ouzhpenn ar mogerioù eo gwarezet ar gêr gant touflezoù maget gant ar stêr Kaer en hanternoz ha gant ar stêr Rollard er su. E-barzh ar mogerioù e oa pemp dor : « nor Sant-Yann » er gwalarn, « nor an Torche » er biz, « nor an nor-guzh » er su, « nor Sant-Mikael » hag an « nor nevez » er gevred.\nDaou ahel pennañ a groaze an eil gant egile : straed Couere hag ar Straed Vras. Gourizet e oa Kastell-Briant gant meur a fabourz. Er gwalarn e oa strobet Kastell-Briant ha Bere (kalon kentañ ar gêr) gant fabourz Couere. Er mervent e oa fabourz ar Barre tra ma oa kavet hini Sant-Mikael er gevred. En diwezh e oa fabourz an Torche er biz. E kalon kêr e oa ur c'hoc'hu koad padal e oa bet distrujet e 1865.\nFamilh Briant a ziazezas kêr Kastell-Briant met ivez baronelezh Gastell-Briant a ya diwar wel er XIVvet kantved. Kemer a ra he flas familh Dinan diouzhtu war-lerc'h hag ur wezh mouget anezhi eo familh Laval a zeuas a benn da gaout Kastell-Briant.\nPa eo kroget gant sez Kastell-Briant d'ar 15 a viz ebrel 1488 e oa Lois II de la Trémoille e penn ar C'hallaoued. Dispennet eo ar c'hastell ha paket eo Yann eus Laval. Penn-kentañ ur c'houlzad brezel an hini eo ha Breizh a gollo alies evel e Ankiniz, Klison, Redon pe Gwengamp. Faezhadenn Sant-Albin-an-Hiliber a vo an hini bouezusañ (evit kaout muioc'h a vunudoù gwelet ar pennad Sez Kastell-Briant).\nEr XVIvet kantved, gouarnour Breizh Yann eus Laval a reas ur bern traoù : lakaat a reas dezhañ sevel kazelioù Azginivelezh ar c'hastell evit e wreg Frañseza Foaz. Legadet eo e varonelezh gant Yann eus Laval da Anne eus Montmorency.\nDegemeret eo bet Frañsez Iañ (Bro-C'hall), Herri II (Bro-C'hall) ha Charlez IX (Bro-C'hall) e Kastell-Briant gant ar varoned. Etre 1590 ha 1597 eo tapet ar gêr gant al Lig gant dug Mercoeur en he fenn. Ti Condé a zeu a-benn da gaout Kastell-Briant er XVIIvet kantved met ne vo ket o chom eno. Un ospital zo krouet en hevelep oadvezh, e 1680.\nJean de Laval gant Clouet\nKrouet e voe kumun Kastell-Briant e 1790 diwar ar barrez katolik. Lakaet e voe da benn Kanton Kastell-Briant. Lakaet e voe da benn Bann Kastell-Briant gant lezenn an 26 a viz C'hwevrer 1790. E 1800 e voe lakaet da benn Arondisamant Kastell-Briant.\nD'an 22 a viz Ebrel 1794 e oa bet dibennet Jean-Baptist-August Château-Briant (ur c'habiten-marc'hegiezh hag a oa nobl a-raok) e Pariz peogwir e oa a-enep an dispac'h.\n235 gwaz eus ar gumun a gollas o buhez abalamour d'ar brezel, d.l.e. 3,14% eus he foblañs e 1911.\n22 a viz Here 1941: lazhadeg 27 gouestlad e Kastell-Briant gant an Alamaned;\ndieubet e voe Kastell-Briant d'ar 4 a viz Eost 1944 gant lu SUA.\nDarvoudoù sport a bep seurtAozañ\n7 a viz Gouere 1983 : 6vet tennad-hent Tro Bro-C'hall etre Kastellbriant ha Naoned (a-benn d'an eur) ; trec'h eo Bert Oosterbosch (Izelvroioù).\n10 a viz Gouere 2004 : 7vet tennad-hent Tro Bro-C'hall etre Kastellbriant ha Sant-Brieg ; trec'h eo Filippo Pozzato (Italia).\nAr c'hastell, rummet evel monumant istorel.\nIliz Sant-Yann Bereg: parrez an Xvet kantved.\nMengleuz ar Re Fuzuilhet: D'an 22 a viz Here 1944 e oa bet fuzuilhet ostajoù gant an Alamanted en ur vengleuz e Kastell-Briant. Lazhet e oant bet e rebourserezh d'an ober rezistañs. Ul letamant-koronal,Karl Hotz, eus ar Wehrmarcht a oa bet lazhet e Naoned. Daou zevezh war lec'h e oa bet divizet lakaat 48 ostaj d'ar marv. 27 e Kastell-Briant, 16 e Naoned ha 5 e Pariz. Guy Môquet a oa en o zouez: 16 vloaz e oa.\nMeurzh 2001 Alain Hunault Unvaniezh evit ul Luskad Poblel\nMezheven 1995 Martine Buron Strollad Sokialour Gall\nMeurzh 1989 Martine Buron Strollad Sokialour Gall\nErnest Bréant (1880-1944), politikour\nJean Gillois ganet e 1909, jeneral hag ijinour an arme\nYann a Laval\nSophie Trébuchet, mamm Victor Hugo\n27 den fuzuilhet gant an nazied an 22 a viz Here 1941, en o zouez Pierre Guéguin maer Konk-Kerne, Marc Bourhis eus Tregon, Guy Môquet stourmer komunour eus Paris ha Jean Grandel maer Gennevilliers.\nFrañseza Dinan, gouarnerez Anna Vreizh, 4 a viz Genver 1500.\nJakez Riou, skrivagner brezhonek, 14 a viz Genver 1937.\nAn doktor Jean Tricoire, hag en doa skrivet ul levr da zeskiñ brezhoneg, a oa o chom e Kastell-Briant ha marvet eo eno d'ar 17 a viz Meurzh 1994. Diazezet e oa bet gantañ kelc'h keltiek kêr. Resevet en doa Kolier an Erminig e 1993.\naotrounez la Galisonnière e Sant-Yann-Bere, e 1658\nEn glazur, e deir balafenn en aour\nHaicault  En argant e sourin en glazur\nE 2018 ez eus bet kaoz da zigeriñ ur c'hlas divyezhek, met nac'het e voe gant an deskadurezh-stad.\nBaile Átha Luain (Iwerzhon, Cúige Laighean), abaoe 1975\nRadevormwald (Alamagn, Nordrhein-Westfalen), abaoe 1981\n(br) Kastell-Briant war lec'hienn Geobreizh\n↑ "Buffé p.15"\n↑ "Buffé p.16\n↑ "Flohic_p.257, p.257.\n↑ Buffé, p.|24\n↑ Buffé p.|25\n↑ Buffé p.31\n↑ "Bouvet_2008, p.6\n↑ Bouvet_2008_p. 6\n↑ Ti-kêr - Histoire de Châteaubriant\n↑ Le Moyne de la Borderie, 1972, p.306}}\n↑ Buffé p.99.\n↑ 21,0 ha21,1 Lec'hienn an ti-kêr\n↑ Aotrounez du Pont, e Tourig. Ur maer Kastell-Briant e 1696\nAdtapet diwar « https://br.wikipedia.org/w/index.php?title=Kastell-Briant&oldid=2000082 »\nKemm diwezhañ d'an 15 Mez 2022 da 16:07\nKemmoù diwezhañ degaset d'ar bajenn-mañ d'an 15 Mez 2022, da 16:07.


The Walking Dead (bloavezh 1) + 400 days | Soubenn ar geek\n« Hikikomori : à l’écoute du silence\nStern Gang »\nThe Walking Dead (bloavezh 1) + 400 days\nSetu-me, a-benn ar fin, o c’hoari da The Walking Dead. Ur c’hoari diazezet war comics Robert Kirkman eo met distag da vat eus istor ar c’homics pe ar stirad skinwel. Ur c’hoari “a rannoù” eo, hag ur c’hoari dezrevelliñ kentoc’h.\nKregiñ a ra an traoù en un oto polis, c’hoari a reomp Lee Everett a vez kaset d’an toullbac’h. Ur gwallzarvoud a c’hoarvez ha tud iskis, doare zombied a zo tro-dro. Dont a raio Lee a-benn da vont betek un ti, e lec’h ma kavo ur plac’hig, Clementine. Goude-se ez aio an daoud asambles da glask war-lerc’h he zud gant sikour tud all kavet war o hent.\nPemp rann a zo d’ar bloavezh kentañ (A New Day, Starved for Help, Long Road Ahead, Around Every Corner ha No Time Left). Ne gontin ket re a draoù mod all n’eo ket dedennus-tre ar c’hoari.\nPenaos e vez c’hoariet neuze? N’eo ket diaes ha n’eus ket kalz tra d’ober a-benn ar fin : ret e vo ober dibaboù : e-keñver respontoù en ur gaozadenn, pe traoù d’ober. N’eus ket kalz amzer evit kemer un diviz (ar pezh a c’hall bezañ un tamm start p’emañ e saozneg ar c’hoari ^^ Istitloù gallek a zo met n’int ket ordin a galite…). Tapet neuze gant ar strilh hag an anken e c’haller kemer divizoù droch evel ma c’hallfemp ober e gwirionez. QTE a c’hallfemp envel ar prantadoù-se ha prantadoù point ‘n’ click a zo mod all : ret eo sellet ouzh traoù, dastum reoù zo hag all. Da vareoù zo e vo traoù un tamm nerzhusoc’h d’ober : skeiñ gant ur zombi en deus dalc’het krog ennomp, tennañ war unan all, traoù a seurt-se. Met ral a-walc’h eo. Steuñvenn an istor a chom ar memes hini met an dibaboù a reomp a c’hall cheñch traoùigoù (da skouer ma lârit un dra drouk d’unan bennak e c’hallo divizout kuitaat ar strollad d’ur mare all pa c’houlennfet sikour). Fentus eo komz gant unan bennak all diwar-benn e dibaboù. E-barzh mont en-dro ar c’hoari emañ ar spered “keñveriañ” rak e fin pep rann e vez stadegoù diwar-benn dibaboù ar c’hoarierien (skouer hep spoiler amañ) Nerzh ar c’hoari a zo evel-just lakaat ar c’hoarier da grediñ eo e dibaboù a lak an istor da cheñch penn-da-benn ha da gaout keuz pe da gavout spontus e dibaboù. Prantadoù start a vo, me lâr deoc’h! Ral eo em befe bet kement a boan o kemer un diviz e fin ar pempvet rann, hag o ouelañ a-hed a roll serriñ 😥\nPlijus eo an aergelc’h a-drugarez d’ar sonerezh ha d’an dibab ober gant cell-shading.\nUr c’hoari a-feson eo, me lâr deoc’h ma plij deoc’h c’hoarioù a gont un istor kentoc’h eget traoù all. Ret eo kaout c’hoant bezañ spontet/fromet ivez evel-just. O c’hortoz emaon aze, n’ouzon ket ma krogin an eil bloavezh diouzhtu pe ma c’hortozin evit c’hoari d’am lusk(ur rann bemdez?!)…\nC’hoari da bellgargañ (pe e stumm boest evit reoù zo) war Mac, PC, iOS, Kindle Fire HDX, Ouya, Ps3, Ps Vita. Diorroet hag embannet gant Telltale Games, a-hed ar bloavezh 2012. PEGI 18+\nUl lodenn ouzhpenn a zo da brenañ ma fell deoc’h anvet 400 days, da bellgargañ hepken. En DLC-se e vo pemp rannig gant pemp tudenn disheñvel. Mont a ra en-dro dres evel ar c’hoari The Walking Dead. Tremen a ra an traoù e korf 400 devezh (anat deoc’h) e lec’hioù disheñvel, ul liamm a vo avat ha sañset e tispleg traoù ‘zo evit an eil bloavezh (e gwirionez dibaboù zo en do ul levezon, tudennoù ‘zo a vo gwelet en-dro marteze). Dister a-walc’h ‘m eus kavet an DLC. N’am eus kavet na fromus na dedennus. Re verr e oa pep rann evit kavout plijus an tudennoù pe en defe hon dibaboù ul levezon gwirion war ar pezh a dremeno. Dipitus bras neuze dreist-holl e seblant din arguzenn “ul levezon en do evit an eil bloavezh” bezañ un arguzenn evit gwerzhañ ha n’eo ket kement-se evit kalite an hollad. Ma… Lodenn ouzhpenn da bellgargañ gant memes binvioù, abaoe an 3 a viz Gouere 2013. Diorroet hag embannet gant Telltale Games, PEGI 18+\nThis entry was posted on Ebrel 7, 2014 at 6:43 g.m. and is filed under C'hoarioù video with tags gwad, marv, muntr, Stadoù-Unanet.\tYou can follow any responses to this entry through the RSS 2.0 feed. You can leave a response, or trackback from your own site.\nUr respont to “The Walking Dead (bloavezh 1) + 400 days”\n[…] ar santad ‘m eus bet o sellet ouzh ar bomm-bruderezh, eus ar frazenn “Gone Home meets The Walking Dead… wih time travel”. A! Aha! Ahaha! “Shut up and take my money” evel ma vez […]


Pajenn:Koñchennoù eus Bro ar Ster Aon.djvu/86 - Wikimammenn\nPajenn:Koñchennoù eus Bro ar Ster Aon.djvu/86\nhag int reuz ganto avat da veza bet dihunet, bec’h d’ezo beza aet da gousket.\nEur maread tud du-mouar, treid gavr d’ezo, a gerz dre ar palez-se. Ar roue a zo azezet war e dron. O niveri e deñzoriou emañ. Mat eo bet ar bloavez, ha seder eo. Ar gornan-\nAdtapet diwar « https://br.wikisource.org/w/index.php?title=Pajenn:Koñchennoù_eus_Bro_ar_Ster_Aon.djvu/86&oldid=148240 »\nKemmoù diwezhañ degaset d'ar bajenn-mañ d'an 14 Kzu 2018, da 19:14.


Ferrante Iañ Gonzaga - Wikipedia\nFerrante Iañ Gonzaga\nUr pennad Ferrante Gonzaga zo ivez.\nFerrante Gonzaga, 1568.\nFerrante Gonzaga (Mantova, 1507 – Bruxelles, 1557) a oa ur c'hondottiero italian, besroue Sikilia etre 1535 ha 1546, kont Guastalla adal 1539, ha priñs Molfetta, ha gouarnour Milano etre 1546 ha 1554.\nMab e oa da Francesco II Gonzaga ha da Isabella d'Este. Da 16 vloaz ez eas da lez Karl V an Impalaeriezh Santel a servijas a-hed e vuhez. Perzh a gemeras en Arigrap Roma en 1527, ma wastas palezioù e diegezh .\nEvel e genderv, ar c'honestabl Charles de Bourbon, e teuas da vezañ kabiten jeneral en armeoù an Impalaer Santel en Italia goude marv Philibert de Chalon, priñs Orange.\nDifenn a reas Naplez a-enep soudarded c'hall Odet de Foix, beskont Lautrec en 1528. En 1530 e lakaas Republik Firenze da godianañ. Evit e drugarekaat e voe anvet da c'houarnour Benevento gant ar pab Klemez VII, ur Medici a oa bet skarzhet e diegezh eus Firenze.\nLakaet e voe e penn un armead 3 000 marc'heger ha brezeliñ a reas a-enep an Durked, evit Karl V atav.\nE 1534 e timezas da Isabella di Capua, merc'h pennhêrez Ferdinand, dug Termoli ha priñs Molfetta. E 1535 e voe anvet da vesroue e Sikilia (1535-1546) gant an impalaer Karl V ha goude-se gouarnour dugelezh Milano (1546-1554). En 1539 e prenas aotrouniezh Guastalla, war lez kleiz ar stêr Po, evit 22280 skoued aour, digant an dugez Ludovica Torello, hag an impalaer a savas an douar da gontelezh.\nA bep eil e vrezelekaas en Italia ha Pikardi, perzh a gemeras en emgann Landrecies hag e Saint-Dizier. Brantôme a skrivas en doa kontamet Frañsez III (dug Breizh) a varvas diwar gleñved.\nGantañ avat e voe aozet drouklazh Pierre Louis Farnèse en 1547, ha da-heul e krogas brezel a-zivout dugelezhioù Parma ha Piacenza gant ar pab.\nMervel a reas e Bruxelles en 1557, goude kouezhet diwar e varc'h en emgann Saint Quentin.\nE vab Cesare a renas war e lerc'h e kontelezh Guastalla.\n↑ Guichardin a ra anv eus palez e vamm Isabella d'Este. Brantôme a skriv e oa palez e "eontr" (pa oa hini e vreur) ar c'hardinal Ercole Gonzaga, dre fazi moarvat.\nR. Tamalio, Ferrante Gonzaga alla corte spagnola di Carlo V nel carteggio privato con Mantova (523-1526). La formazione da 'cortegiano' di un generale dell'Imperatore, Mantova 1991\nG. Brunelli, Ferrante Gonzaga, in «Dizionario biografico degli Italiani», LVII, Roma 2001\nAdtapet diwar « https://br.wikipedia.org/w/index.php?title=Ferrante_Iañ_Gonzaga&oldid=1594296 »\nDernière modification le 5 Her 2014, à 18:46\nKemmoù diwezhañ degaset d'ar bajenn-mañ d'an 5 Her 2014, da 18:46.


Restr:Mr. Le Duan.jpg\nLê Duẩn (bet ganet d'ar 7 a viz Ebrel 1907 - aet da anaon d'an 10 a viz Gouere 1986) a oa unan eus an dud o doa krouet Strollad Komunour Indez-Sina, goude ma tizoloas ar gomunouriezh pa oa o labourat war an hentoù-houarn er bloavezhioù 1920.\nAnvet e veze ivez Le Dung pe "anh Ba" pe "Trede Breur".\nEzel e oa eus Poellgor Kreiz Republik Demokratel Viêt Nam dindan Hồ Chí Minh hag e gefridi e oa aozañ al luskad komunour kuzh e Republik Viêt Nam.\nDont a reas da vezañ Sektretour kentañ ar Strollad e 1960, eil ezel pouezusañ ar Strollad goude Hồ Chí Minh e-unan.\nDa heul marv Hồ Chí Minh e teuas Duẩn da vezañ e penn Republik Demokratel Viêt Nam, ha Viêt Nam a-bezh da c'houde, rak p'en en adunvanas an div Stad e 1976, e oa bet lakaet Duẩn da Sekretour-Meur ar Strollad.\nSevel a reas a-du gant aloubadeg Kambodja gant Viêt Nam a-benn skarzhañ diouzh gouarnamant ar vro-se Strollad Komunour Kampuchea (Khmered Ruz) e save Sina a-du gante. Diazezet e oa bet neuze an darempredoù etre Viêt Nam ha Republik Pobl Sina, ha skarzhañ a reas Viêt Nam holl Sinaiz a-orin diouzh ar vro ha stardet e voe al liammoù gant an Unaniezh Soviedel.\nE 1979 e oa bet roet Priz Lenin ar Peoc'h da Lê Duẩn.\nKenderc'hel a reas en e bost Sekretour-Meur betek deiz e varv e Hà Nội. Trường Chinh a voe en e lec'h.\nPennad diwar-benn Lê Duẩn war lec'hienn BBC\nAdtapet diwar « https://br.wikipedia.org/w/index.php?title=Lê_Duẩn&oldid=1907614 »\nTud Viêt Nam\nKemmoù diwezhañ degaset d'ar bajenn-mañ d'an 27 Gou 2021, da 07:11.


Buhez ar Zent. pages 631, 632, 633. Encyclopédie Marikavel.\npages 631, 632, 633\nNavet devez a viz Gwengolo\nEus Kompagnunez Jezuz\nAbostol an dud du (1581-1654)\nPer Klaver, eur spagnol, a oa ganet en Verdun, er C'hatalogn, er bla 1581. D'e vla warn-ugent, ec'h eas da Darragon, da rei e hano da vont en Kompagnunez Jezuz. Daou vla goude, ec'h eas da enez Balear evit derc'hel gant e studi. Eno e kavas Alphons Rodriguez, a oa bet roët da anaout d'ezan meur a dra eus amzer da zont an den yaouank, hag a lakas da ziwan en e ene ar c'hoant da vont da brezek ar fe d'an Amerik : « Ma breur ker, a lavare d'ezan, n'on ket evit rei d'ec'h da c'hôut pegen doaniet on o welet nag a boblou a zo c'hoaz ha n'anavezont ket ar gwir Doue, hag ar boblou-ze a ya da goll, abalamour ma n'eus den ebet o lakat ar sklerijen da vont betek enne. Gwelet a rêr eleiz a labourerien didalve el lec'h ma zo nebeut a eost, pa 'z int ken distank el lec'h ma zo kalz da eosti. Ar c'hoant dastum aour, a ra da gement a dud treuzi ar moriou pell, a zo eta trec'h d'ar c'hoant gonid eneou da Jezuz-Krist ! O ma breur ker, ma ho peus c'hoant da greski gloar Doue, et d'an Amerik da zeski da eleiz a eneou a 'n em goll er vro-ze, lakat da dalvezout ar gwad en deus skuilhet hon Zalver evite. »\nKenteliou Alphons a dôlas frouez en kalon Per, hag en miz ebrel 1610, ar misioner yaouank a gemere al lestr da vont d'an Amerik-Izelan. En Santa-Fe, e peurachuas e studi hag en Karthajen e oe beleget. Karthajen a oa eur porz-mor, hag a veze diskennet ennan bagadou tud du, a veze ar Spagnoled o laerez en Afrik, hag a werzent goude, evel sklavourien, da bennou-tiegez an Amerik.\nPer Klaver a 'n em roas d'ober vad da gorfou ha da eneou an dud kez-ze, ha n'hallo den lavaret pegement a basianted hag a garante a ziskouezas en o c'henver, epad daou-ugent vla. Dal ma kleve e veze eul lestrad dioute o tont da Garthajen, e rede d'ar porz, e vriatae aneze gant kement a deneredigez ha ma ra eun tad e vugale, hag e roë dilhad d'ar re a oa en noaz, bevanz hag evach d'ar re o devoa naon ha sec'hed, louzeier d'ar re a oa klanv.\nHeuilh a rê e barousianiz dre mac'h eent. Kelenn a rê aneze war gwirioneziou ar fe, ha rei a rê d'eze ar vadeziant. D'ar zul, oa eun dudi e welet o vont d'o c'hlask a-gle hag a-zeou, hag oc'h ober d'eze dont d'an iliz, elec'h ma veze lavaret eun oferen evite ha grêt d'eze eur brezegen.\nEpad ar c'hoaraïz, e chome en lez-varn ar binijen, adalek peder heur diouz ar mintin betek kreiste, da govez ar bôtred. Da ziv heur e tizroe hag e chome betek noz, ha neuze e oa tro ar merc'hed.\nA-wechou an dud wenn a dostae ive ouz e gador-govez; n'o deveze ket o zro, ken na veze tremenet an holl dud du.\nPa veze o vont dre ar ruiou, e lavare d'ar re a wele krommet gant ar blaveziou, ha ne vezent ket bet o kovez pell a veze : « Ma mignon, an ti a zo koz hag a zo prest da gouezan en e boull ; bezet war evez gant aon da vezan tapet dindan; grêt eur govezion vat, epad m'ho peus amzer hag êzamant ! »\nD'ar bec'herien a gave war e hent e lavare : « Doue a oar an niver eus ho pec'hejou; ar c'hentan ma kouezfet en a an a vezo marteze an divezan. »\n- Penôs ec'h a ar bed gant ho sklavourez ? a c'houlenne eun devez digant eun itron.\n- Brao, ma zad, a lavaras d'ezan ar Spagnolez.\n- N'eus forz, leveret d'ezi mont da govez, rak ember e varvo.\nAn itron a zentas, ha mat a reas, rak er parde-ze, eur maro trumm a gase he sklavourez d'ar be.\nPer Klaver a roas ar yec'hed da n'ouzer ket ped klanvour; ar gweled da n'ouzer ket ped den dall, hag ar vue da dri den maro.\nNe ankouae ket e barousianiz goude o zremenvan; kinnig a rê da Zoue oferennou, pedennou ha yuniou evit delivranz o eneou.\nMervel a reas d'an 8 a viz gwengolo 1654.\nLeon XII, d'an 8 a viz genver 1838, a lakas e hano war roll ar zent, hag a roas anezan da batron da visionou an dud du.\nAr basianted hon laka da vezan bras dirak Doue hag hon mir en e c'hras.


Al label Ya d'ar brezhoneg gant Dour ha Sterioù\nYa d'ar brezhoneg 22/06/2020\nDour ha Stêrioù Breizh a sin an emglev Ya d’ar brezhoneg hag a resev al label a live 1\nAbalamour d’ar pandemiezh n’eus ket bet moaien da aozañ ul lid sinañ ha da reiñ al label dirak izili ar gevredigezh ha dileuridi an OPAB. Met ur videoprezegenn zo bet aozet d’ar Sadorn 20 a viz Mezheven 2020 da-geñver emvod meur ar gevredigezh.\nAn it. Lena Louarn, besprezidantez ar C’huzul-rannvro ha prezidantez an OPAB he deus gallet reiñ da Dour ha Sterioù Breizh, dileuriet gant he frezidant an ao. Alain Bonnec, al label a live 1 eus an Emglev Ya d’ar brezhoneg.\n6 ober a zo bet kaset da benn vat gant ar gevredigezh he deus gellet tizhout dre-se al label kentañ : embannet he deus kartennoù hetoù ha kartennoù-bizit divyezhek ; enrollet ez eus bet ur gemennadenn divyezhek war responter ar gevredigezh ; staliet eo bet ar c’hit pegsunioù henchañ e lec’hioù zo eus burevioù ar gevredigezh (degemer, sal emvod, privezioù ha kement zo) ; embannet e vez ur pennad e brezhoneg er gazetenn ; paper-lizher ar gevredigezh a zo kinniget en 2 yezh.\nAbalamour d’he emouestl e c’hall ar gevredigezh, a zo enni 100 kevredigezh ezel ha 1000 den a youl-vat, en em gavout e-touez ar 778 a sinerien brevez all (embregerezhioù, kevredigezhioù, servijoù) o deus kemeret perzh en Emglev c’hoazh.


Pajenn:Imitation ar Verc’hes Vari.djvu/130 - Wikimammenn\nPajenn:Imitation ar Verc’hes Vari.djvu/130\ntes evit ar re-all, en despet d’ar yenien a elfac’h da gaout evit certen tud.\nDoue e-unan a zesq deoc’h, dre e exempl, ober vad d’an oll dud, memes d’ar re ingrata : Roit, eme Jesus, hac e vezo roet deoc’h. Roit danves perissabl, ha Doue a royo deoc’h, evit recompans, pinvidiguezou eternel.\nRoit avisou mad d’ho nessa, evit en douguen d’ar mad pa er guêllot en douetanç var ar pes a rayo, ha Doue, dre e inspirationou, ho sicouro d’en em denna eus ho poaniou speret. Roit d’ar re affliget ha chagrinet comsou a gonsolation, hac an Doue a bep consolation, dre ar c’homsou eus e c’hraç, ho souteno en oc’h affliction.\nGlorifiomp ganthi an Autrou souveren,\n(a) Luc. 6.\n↑ Luc. 6.\nAdtapet diwar « https://br.wikisource.org/w/index.php?title=Pajenn:Imitation_ar_Verc’hes_Vari.djvu/130&oldid=111103 »\nKemmoù diwezhañ degaset d'ar bajenn-mañ d'an 26 Kzu 2017, da 18:39.


Pajenn:Marigo - Buez ar Saent.djvu/412 - Wikimammenn\nPajenn:Marigo - Buez ar Saent.djvu/412\n17 viz Even.\nAr Sænt o deus atau pelleet dious an enoriou ; a-dal ma vouïent e oant quemeret evit tud santel en ur plaç, e redent e lec’h-all, ac e clasquent ar solitud. Ar re humbl, ar re pere a glasq pligeout da Zoue ebquen, a garre cuzet ous an dud o vertuziou hac o euvrou mad. Petra a dle eta songeal eus o vertuziou douetus ar re a gar beza meulet, amprouet, hac istimet gant an dud ? Pebes errol songeal ne glasquer nemet gloar Doue, pa garer quement e c’hloar propr ! An nep a vanq a humilite, n’en deus guir vertu ebet. Pebes follentez coll ar mirit eus e euvrou mad evit ur vogueden a enor, pe a gloar monden !\nAn trivec’hvet devez a viz Even.\nSANT MARC HA SANT MARCELLIEN, MERZERIEN.\nMarc ha Marcellien a ioa daou vreur, distinguet e Rôm dre o Noblanç hac o madou. O c’herent o devoa ar maleur da veza Payanet ; mæs an daou vreur-mâ o devoe an eur da gaout ur preceptor cristen, pehini o instruas quer mad, ma teuzont da veza cristenien parfet, ha fervant meurbet.\nPetra bennâc ma o devoa un desir bras da veva disemez, cousgoude en em velzont contraign da zimizi da ziou verc’h payen ; anesperanç d’o c’hounit un deiz da Jesus-Christ, o c’honsolas.\nAssista a reent secretamant ar gristenien en amser ar bersecution ; pourvei a reent d’o necessiteou ; hac o c’harantez a oa heb musul. En exerciç-se eus an euvrou a drugarez e voent arretet o daou, dre urz an tirant. Ar gouraich gant pehini e rezont profession eus a feiz Jesus-Christ, dirac ar gouarner a guær, a reas\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/412&oldid=134535 »


Alpes Maritimae - Wikipedia\nAlpes-Maritimae en impalaeriezh Roman, war-dro 120 goude J.-K.\nAlpes Maritimæ a oa ur broviñs roman, unan eus an teir froviñs a-c'haoliad war an Alpoù. Fontet eo bet e 14 kent J.-K. dindan Augustus. Cemenelum (Cimiez hiziv) e oa kêr-benn ar broviñs, a zo ur c'harter eus Nice hiziv.\nAdtapet diwar « https://br.wikipedia.org/w/index.php?title=Alpes_Maritimae&oldid=1454220 »\nKemmoù diwezhañ degaset d'ar bajenn-mañ d'an 3 Ebr 2013, da 02:27.


Brezhoneg, yezh varv ? - Culture Breizh\nE deroù miz Genver en doa disklêriet Pierre Maille, prezidant kuzul-departamant Penn-ar-Bed, en ur pennad-kaoz gant ar gazetenn Ouest-France, « le breton a déjà disparu en tant que langue d’usage, à part pour un nombre réduit de locuteurs. »\nAbalamour da se, emezañ, n’en deus ket departamant Penn-ar-Bed da ober muioc’h evit ar brezhoneg. Trawalc’h a vefe gant ar pezh a vez graet betek-henn: gant ur budjed 2,2 vilion a euroioù, digemm abaoe meur a vloaz, e vez skoazellet ar c’helenn, dreist-holl, dre skoaziadennoù da gevredigezhioù eus an departamant. N’en defe ket departamant Penn-ar-Bed, hervez Pierre Maille, da glask ober eus ar brezhoneg ur yezh implijet muioc’h er vuhez, evel ma vez graet evit yezhoù evel ar c’hembraeg pe ar c’hatalaneg, emezañ c’hoazh.\nUn tamm reuz\nUn tamm reuz o deus graet ar c’homzoù-se e Penn-ar-Bed. Ret eo lavaret ivez e teu ar c’homzoù-se goude ma vefe bet kren-net ar skoazell roet d’ar brezhoneg gant an departamant-se ha ne gresk ket ken ar sammad arc’hant lakaet evit ar brezhoneg e budjed an departamant abaoe un nebeud bloavezhioù. E diskar-amzer 2012, da skouer, e oa bet divizet gant ar c’huzul-departamant paouez da arc’han-tañ ar Glaskerien ha Treizherien Soñjoù, a laka ar vugale a zesk brezhoneg er skol e darempred gant tud deuet a zo ar brezhoneg o yezh kentañ. Hag en diavaez eus tachenn ar skolioù (Diwan, kentelioùigoù e klasoù zo, er skolioù kentañ derez), ne ra ket an departamant kement-se a draoù evit ar brezhoneg, estreget lakaat enskrivadurioù e brezhoneg war ar panelloù-hent.\nE-touez an dud o deus respontet da zisklêriadennoù Pierre Maille hag a zo bet embannet o c’homzoù a-wel d’an holl, e c’haller menegiñ Charlie Grall, eus Karaez, en deus skrivet e oa komzoù prezidant Penn-ar-Bed « un taol kontell ouzhpenn » da ziskar ar brezhoneg. Lizhiri all zo bet kaset da Bierre Maille c’hoazh: gant Andrev Lavanant, prezidant kozh Diwan, gant Div Yezh, gant Kevre Breizh, gant Ai’ta… An holl anezho o kavout abeg e komzoù prezidant ar c’huzul-departamant hag o c’houlenn ur politikerezh mennet da gas hor yezh war-raok. Ha goulenn a rae Andrev Lavanant ivez daoust ha komz a rae Pierre Maille en e anv personel pe en anv dilennidi all an departamant, rak n’eus bet diviz ebet war se e-touez izili ar c’huzul-departamant. Un tammig manifestadeg a oa bet aozet war ar prim ivez dirak ti an departamant da-geñver abadenn an hetoù, d’ar 17 a viz Genver.\nSoñjoù ar bolitikourien\nE-touez ar bolitikourien avat n’eus ket bet kement a dud o sevel o mouezh. « Komzoù mezhus » a rae UDB eus komzoù Pierre Maille, met n’hon eus ket gwelet pennadoù embannet gant strolladoù politikel oc’h embann sklaer ur soñj disheñvel diouzh ar c’homzoù-se. Un den avat en deus kemeret ar gaoz en un doare sklaer war ar poent-se: Andrev ar Gag, kuzulier kozh kanton Daoulaz, hag a oa karget eus ar brezhoneg er c’huzul-departamant etre 1998 ha 2011. Hervezañ ez eus bet graet traoù mat en amzer dremenet met bremañ eo sac’het an traoù, n’eont ket war-raok ken, abalamour ma n’eus « den ebet ken » karget eus teuliad ar brezhoneg en departamant. En emvod ar c’huzul, e miz C’hwevrer e oa bet lakaet ar gaoz war budjed ar brezhoneg ha difennet e oa bet ar politikerezh a zo bremañ gant an departamant gant div zilennadez eus ar Strollad Sokialour: Maryvonne Blondin ha Chantal Simon-Guillou. Ne oa bet klevet nemet kuzulierez Brieg, Yvonne Guillou (UMP), o kavout abeg e komzoù Pierre Maille hag o tisklêriañ « vous reléguez le breton au rang de relique. »\nPrientiñ digresk ar skoaziadoù ?\nEn em c’houlenn a c’haller petra a felle da Bierre Maille lavaret en e bennad-kaoz gant Ouest-France. Met pa weler en doa divizet departamant Penn-ar-Bed paouez da arc’hantañ ar Glaskerien ha Treizherien Soñjoù e 2012, pe ar skoazelloù d’an embann pe d’ar c’hoariva e brezhoneg, er bloavezh-se ivez, e c’haller soñjal e klask en em zidamall, ha reiñ abegoù evit digreskiñ ar skoazell d’ar brezhoneg, bremañ ha marteze muioc’h c’hoazh en amzer da zont.\nTennet eo ar pennad-se eus ar gelaouenn Bremañ, ar gelaouenn viziek hollvrezhonek. Klikit war al liamm-se evit koumanantiñ da Vremañ.\n← Quel temps fait-il en Bretagne ?\n« .BZH » La Bretagne dispose de sa propre extension internet ! →


Pajenn:Marigo - Buez ar Saent.djvu/205 - Wikimammenn\nPajenn:Marigo - Buez ar Saent.djvu/205\ngrim ? O va merc’h, emezàn, me hoc’h assur eus a visericord an Autrou Doue ; dre e urz oùn deut d’ho clasq ; credit certen penaus an defaut a fizianç en e vadelez a ve ur pec’het brassoc’h eguet hoc’h oll disurzou assambles. Hac e tremenfe ho pec’hejou e nombr hac e grevusdet an oll grimou a so bet hac a veso biquen coumetet var an douar, e vadelez a zo infinit. Jesus-Christ en deus satisfiet evidoc’h ; appliquit deoc’h ar satisfaction-ze dre ur guir gonversion ; detestit ho pec’hejou gant ur guir glac’har, ha me hoc’h assur eus ar pardoun anezo. An Eê oll en em rejouisso eus ho conversion, hac e root din ar brassa joa a oufen da receo er bed.\nEil Reflexion. Descomp dre an exempl-mâ penaus, peguer bras pec’herien e oufemp beza, e tleomp bepred lacât hon esperanç hac hor fizianç e madelez an\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/205&oldid=134308 »


Galv Plouared - Bretagne Info\nHiziv e kalz a lec’hioù e Breizh ez eus bet stanket a bep seurt traoù evit taliñ ouzh al lezenn nevez diwar-benn kod al labour. Porzhioù-mor evel en Oriant mirlec’hioù eoul maen evel e Gwern, gourhent Roazhon pe Naoned, manifestet zo bet e Sant-Nazer, Sant-Malo, Sant-Brieg, Kemperle, Kemper… E Plouared un dornad tud oberiant e Lannuon en “nozvezhioù war-sav” asambles gant izili eus Breizh O Stourm o deus miret ouzh daou TGV da dremen en ur stankañ an hent-houarn. Aet int kuit didrabas ha difeuls dindan evezh an archerien. Prometet o deus distreiñ…\nSed aze o c’halv bet skignet da c’houde.\nEvit bezañ perzh eus devezh stourm ar Yaou 19 a viz Mae a-enep al lezenn Labour hon eus graet fae war al lezenn a-benn stankañ an ekonomiezh ha lakaat tud ar vro d’en em soñjal war ar mod ma kred ar galloud ren hon buhezioù dre ar 49.3.\nN’eo ket dre zegouezh hon eus choazet stankañ gar Plouared. Faot a rae deomp diskouez e c’hell an dud a zo o chom war ar maez stourm, evel ar re all, a-enep lezenn ar C’hapital a bouez warnomp.\nEr gar-mañ oa bet kollet o buhez gant partizaned e-skeud stourm a-enep ar faskouriezh. Er gar-mañ oa bet harzet gant tud an hentoù-houarn an trenioù a oa o kas ar goñskried d’ober brezel en Indochin. Er bloavezhioù 1980 oa deuet tud ar vro da zifenn servij publik an trenioù. Er gar-mañ ivez zo bet gwelet meur a wech tud o stourm evit gwirioù ar brezhonegerezed hag ar vrezhonegerien.\nGervel a reomp tud ar vro d’en em gavout ganeomp e Plouared evit an devezh stourm a zeu hag e-giz-se stourm asambles en Treger a-enep al lezenn Labour ha war dachenn stourmoù ar vro (raktresoù toullañ an douaroù, tennañ traezh, Triskalia, ha kement zo).\nSaludiñ a reomp ar re a stourm. Ar re zo o stankañ porzh an Oriant, porzh Donges hag an hent tro-dro da Roazhon, hag a-unan omp gant an dud a zo bet mac’hagnet ha gwasket pa oant o stourm a-enep al lezenn Labour hag ar Stad a vall.


Kuni-yuzuri pe Kuniyuzuri (Japaneg: 国譲り; Kuni: broad; Yuzuri: mestroniañ, kemer galloud war) zo un darvoud mojennel e-pad ragistor Japan. KAvout a reer displegadennoù eus an darvoud-se e testennoù evel ar C'hojiki pe an Nihon Shoki. Displeget e vez d'al lennerien na penaos eo tremenet perc'henniñ douaroù Japan eus an doueed kami a oa war an douar (kunitsukami) d'an doueed kami eus an Neñv (amatsukami) ha goude-se d'o diskennidi, tiegezh impalaerien Japan \nSusanoo o stourm a-enep Yamata no Orochi.\nAr C'hojiki hag an Nihon Shoki a zisklêr e voe krouet enezeier Japan gant ar c'houblad diazez Izanagi hag Izanami. Ouzhpenn se o devoa roet buhez d'un toullad doueed, tri anezho – Amaterasu, Tsukuyomi ha Susanoo – a voe fiziet enno ren war an oabl (Takamagahara, "Plaenenn uhel an oabl") evit Amaterasu, an noz evit Tsukuyomi, hag ar morioù evit Susanoo].\nAdtapet diwar « https://br.wikipedia.org/w/index.php?title=Kuni-yuzuri&oldid=1745887 »\nKemmoù diwezhañ degaset d'ar bajenn-mañ d'an 13 Ebr 2017, da 16:51.


Journal de Renaud Camus, mercredi 24 février 2016\ncréée le jeudi 25 février 2016, 11 h 58\nmodifiée le vendredi 26 février 2016, 21 h 57Rome, Villa Médicis, ch. 19, la Passerelle, mercredi 24 février 2016, minuit. Ah zut alors… Mon intention était de relever un des moments les plus parfaits de mon ~~~~~~~~~~, ~~~~~~ ~~~~~~-~~~~~. ~~~ ~~~~~~ ~~~~, ~~~~~ ~~~~ ~~~~~~~~ ~~~~~~~~~~~~~ ~~~~~~~~~~~~~~, ~~~ ~~~ ~~~~~ pas du tout ~~~~~ ~~’~~~~~~~ ~~~~~~~~~ ~~~~~ ~~~ ~~~~~~, ~~ l’instant.\nLe ~~~~~~~ ~~~~~~~ ~~~~ ~~ ~~~~~~~~~~, ~~~ ~~~~~~~~ ~~~~~~~~, ~~~~ ~~~~ ~~~~~ ~~~ ~~~~~~ ~~~~~-~~~~~, ~~~~~~~’~~~ ~~’~~ ~~~~ ~~~~ ~~~ bien à dire ~~’~~~~~ ~~~ ~~~’~~~~~ ~~~~~ ~~’~~~~~~~~~ ~~’~~~~ ~~~~~~~ ~~~~~~~~~~~~ ~~~~~~~~ ; ~~~~~ au-dessus ~~’~~~~~, ~~~ ~~~~~~~ ~~~ ~~~~ ~~~~~, ~~~~~ ~~ ~~’~~~~~~~~~~ ~~~~~~~~~~ ~~~~~~ ~~~~~ ~~~~~ ~~~~ ~~~~~~~~ ~~~~ Duca d’après une ~~~~~ ~~~ ~~~~~-~~~~~ ~~~~ ~~~~~~ ~~~ ~~~~~~~~ (~~~ ~~~ ~~~~~~~~~ ~~~~~~~~~~~, ~~~~ ~~~~ ~~~~~~~~ ~~~~~~ ~~~ ~~~~~~~ ~~~ ~~~~~~). ~~~~~ ~~~~~~ ~~~ ~~~~~~, ~~~ ~~~~~~ ~~~~~~ ~~~~~~~~~~, le ciel un ~~~~~~~~~~~~~, ~~~ ~~~~~~~~~~~~ ~~~~~ ~~~~~~, ~~~ ~~~~~~~~ ~~~~~~~~ ~~~ ~~’~~~~~~~~ ~~~~~~ ~~~~~~~~~~~~, ~~~~~~ ~~~~~~~~~~~~~~~ européen (Si ~~~ ~~~~~~~ ~~~~ ~~~~ d’Europe…) ~~~~ ~~~ ~~~~~~ ~~~~~~~~ ~~~ ~~~~~~~~~ — non, davantage encore. ~~~ ~~~ ~~~~ ~~~~~~ ~~~~ ~~~~~~, ~~~ ~~~ ~~~~~~~ : ~~~~~~ ~~~~~~ ~~~~~~~~~~ ~~~ ~~~~~~~~ ~~~~~ ~~~~ ~~’~~~~~~~~~~, ~~~~ ~~~~~ ~~~~~~ ~~~~~~~ ~~~~~~~ ~~~ ~~~~~~~~~~ ~~’~~~~ ~~~~ ~~~~~~~~~~~ de la République ~~~~~~~~~~ ; ~~~~ ~~’~~~~ ~~~~ ~~~ ~~ ~~~~~~ ~~~~~~~~~, ~~~~ ~~~~~ ~~~~~ ~~~~~ ~~~~~~ ~~~~~~~~~~ ~~ ~~~~~~~~, ~~~~~~ ~~~ ~~~~ ~~~~~ ~~~ deux…\nL’humeur ~~~~~~~~~~~~ ~~ ~~~ ~~~~~~~ ~~~ bonheur intense tient ~~ ~~’~~~~~~~~~~~~~~, ~~~~, ~~ ~~~ ~~~~~~ ~~~~~~~~, ~~’~~~~~~~~ ~~~~ ~~~~~~~~~~ ~~~~~~~~~, ~~~ ~~~~~ ~~’~~~~~~~~~~ ~~~ ~~~~~~ ~~~~~~~~~~~~. ~~~~~ ~~~~~~~ ~~~~~~ ~~ ~~~ ~~~~~~~~~~~ ~~~~~~ ~~~ ~~’~~~~~~ ~~~~~~ et comme il ~~~~ ~~~~~~~~~~ ~~~~~ ~~~~ ~~~~~~~~~~ ~~~~~~~~~~~. ~~ ~~~ ~~~~~~~, ~~~~~ ~~~ ~~~~ ~~~ ~~’~~~~~~~ ~~~~ ~~~~~~~~~~ ~~~~ ~~~ ~~~~~~~, ~~’~~~~~~~~~~ ~~~~ ~~’~~ ~~~~ ~~~~~~~ ~~ ~~~~~~ ~~~~~~~~, et qui contenait ~~~ ~~~~~ ~~~ ~~~~~~ ~~~~~~~~ ~~~ ~~~~ ~~~~~~~~~~~~~ ~~ ~~~~~~~, ~~~~~~ ~~~~~~~~~ ~~ ~~’~~~~~~~~~~ ~~~ Monsieur ~~~~~~ Camus. ~~’~~~ ~~~~~~ ~~~~~, ~~’~~~ ~~~~~~ ~~ ~~~~~~~~~ ~~~~ ~~~~~~~~~~~~~~~ d’hostilité, en ce ~~~~~-~~~~~~~~~. ~~’~~~~~~~~~ ~~~~~~~~~~~~~ ~~~~~~ ~~~~~~ ~~~~ ~~~~~~ ~~~~~~~ Kacem.\nNous ~~~~~ ~~~~~~~~~ ~~~~~ ~~ ~~~~~ ~~~ ~~~~~~ ~~~~~~’~~ ~~~~~~~~, ~~~ ~~~~ ~~~~ ~~~~~~~~, ~~~ ~~~~~~ ~~~~~ ~~~~ ~~~~~~~~~ en bien meilleur ~~~~~ ~~~~ ~~~ ~~~~ ~~~~~~ ; ~~~~~ ~~~~~~ ~~~~~ ~~~~ ~~~~~~~~~~~ ~~~~~~~~~~ ~~~~~ ~~~ ~~~~~, ~~~~~ ~~~ ~~~~~ ~~~~~~~, ~~~ ~~~~~~~ ~~’~~~~ ~~~~~~ ~~~~~~~~~~, downtown, ~~~~~ ~~~~~~~~~~ mon vieux restaurant ~~~ ~~~~~, ~~~~~ ~~’~~~~~~~ ~~~~~ ~~~~ ~~~~~~~~~~~ ~~~~~~~~~ — ~~~~~ ~~~~~ ~~~~~~~ ~~~~~~~~~~ ~~’~~~ ~~~~~~ ~~~ ~~~~~, ~~~~ ~~’~~~~~~ ~~~~~ ~~ ~~~~~ ~~~~~ ~~’~~~~~~~. ~~~~~ ~~’~~~~ ~~~~~~~~, cette affaire de ~~~~~~~~~~ ~~~~ ~~~ ~~~~~~~ ~~~~. ~~~~~ ~~~ ~~~~~~ ~~~~~~~ ~~~~ ~~~~~ ~~~~~~~~~~~ ~~~~~ ~~~~~ ~~~~ ~~~~~~~ ~~~ ~~~~~~~ ~~~~~~’~~ ~~~~~~~~, ~~ ~~~~~~~~ ~~~~ ~~~~~ ~~~~~~~~~. ~~~ ~~~~~~~~ qui est distribuée ~~~~ ~~~~~~~~~~, ~~~~ (Monsieur ~~~~~~ Camus, « Toute ~~~~~~~~ ~~~~ ~~~~~~~~ ~~ ~~~ ~~ ~~~~~~~~~~~ ~~~~ ~~~~~~~~~~ ~~~ ~~~ % ~~~ ~~~~~ ~~’~~~~ ~~~~~~~ »), ~~~~ ~~~’~~~~~ est disponible dans ~~~~~~~ ~~~~ ~~~~~~~~~. ~~’~~~~~ ~~~~~~~~ ~~~~~ ~~~ ~~~~~ ~~ ~~~~~~~~ ~~~~~ ~~~ ~~~~~~~~~~~. ~~~ ~~~ ~~~~~~ ~~~ ~~~~~~~~ ~~~ ~~~~~ ~~~ ~~’~~~~~~~~~~~ ~~~~~ ~~~~~ ~~~~~ ~~’~~~ ~~~~~~~ AFR, Académie de ~~~~~~~ ~~ ~~~~~. ~~~~~~~~~~ ~~~ ~~~~~ ~~~ ~~~~~~~ ~~~~~~~~ ~~~ ~~~~~ ~~’~~~~~~~~~ ~~~~, ~~~ ~~~~~~~ ~~~~ ~~~~~~~~~~~ ~~~ ~~~~~~~~~~ échouent.\nAh, ~~~~~~~ — ~~~~~~ ~~~ ~~~~~~~~~~ ~~~’~~~ ~~~ allait bien toujours ~~~~~~, ~~ ~~’~~~~~~~~, ~~~~~~ ~~~~ ~~~ ~~~~~~~~~~ ~~~~ ~~~, ~~~~~ ~~~’~~~ ~~’~~~~ ~~~~ ~~~~~~~~ ~~~ ~~~~~~~~ ~~~~~. ~~~ ~~’~~~~ ~~~~ ~~~~~ ~~~~~~~~~~. ~~~~-~~~ ~~~~~ ~~~ ~~~~~~ ~~~~~~~~~~, ~~’~~~~~~~~~~~ ? Ou bien ~~’~~~~~-~~~ ~~~ ~~~~~~~~ ~~~~~~~ ~~~~~~~~~, ~~~~~~ ~~~ ~~’~~~~~~ ~~~~~~~~ ~~~ ~~~~ ~~~~~~ ~~~ ~~~ ~~~~~~~~ ~~~~ ~~~~~~, ~~~~ ~~~ ~~~~~~~~~~~~~~ ~~~~ ~~~~~~~ ~~ ~~~~~~ ~~~ ~~~~ ~~~~~~~~~ antérieures ? Je ne ~~~~~ ~~~~ ~~~~~ ~~~~~~~~~ ~~’~~~~~~~~~~~, ~~~~~~~~~~~, ~~~ ~~~~~ ~~~ ~~~~~~~~ ~~’~~~~~~~~~ ~~~~~~ ~~~~~~~~ ~~~~~~~~~~, ~~~ ~~~ ~~~~~~~ ~~~~~~~ ~~~~~~~ ~~~~~ ~~~~~~~, ~~ ~~~ ~~~~~~~~~~ tentative.\nLe ~~~~~~~ ~~’~~~~~~~~~~~~~ à Caprarola avait ~~~~ ~~~~~~~~ ~~’~~~ ~~~~~~, ~~~~~~ ~~~~~~~~~~ ~~~~~ ~~~~~~~~ ~~~~~~ ~~~~ ~~~~~ ~~~ ~~~~~, ~~ ~~~~~~~~, ~~~~~ ~~~ ~~~~~ ~~~~ ~~~~~~~~~, ~~~ ~~~~~ ~~~~~~~ ~~~~ ~~~~~~~~ ~~~~~~ ~~ l’heure du déjeuner, ~~~~ ~~~ ~~~~~~ ~~~ ~~~~~~~~~~. ~~ ~~~~~~~~ ~~~~ ~~~~~~~~~~ ~~~~~~~~ ~~~~~ ~~~~~ ~~ ~~~~~~~~ ~~ ~~~~~~~~~ ~~~~~ ~~~~ ~~~~~~~, ~~~~~~ ~~~’~~~ ~~~~~~~~, ~~~~~~~-~~~~~, ~~~ ~~~~~~~~~~ ~~~~ ~~~~ le château — ~~~ ~~’~~~~~~ ~~~~~. ~~~~~ ~~~~~ ~~ ~~~~~~ ~~~~~~ ~~~ ~~~ ~~~~~ ~~~ ~~~~~~~~~, ~~~~ ~~’~~~~~~~ ~~~~~ ~~~~~ ~~~~~, ~~~~~ ~~~ ~~~~~~ ~~~~~~~~~, ~~~~~~ ~~’~~~~~~~~~. ~~~~~~~~ ~~~~ ~~~~~~~ orientales du Cimino ~~~~~ ~~~~~~~~ ~~~~~~~~~ ~~~ ~~~~~ ~~~~~~~, ~~~~~~ ~~~~~~ ~~~ ~~~ ~~~~ ~~~ ~~~~~. ~~~~~~ ~~ ~~~~~~~~~~ ~~~ ~~~~~~~~~ ~~~~~ ~~~ ~~~~~~~~~~~ ~~~ ~~~ ~~~~~~~~~~~~ ~~~~~~~~, ~~~ ~~~~ Italiens le voulaient. ~~’~~~~~~~ ~~~’~~~~ ~~~ ~~~ ~~~~~~~~~ ~~~~.\nvoir l’entrée du mercredi 24 février 2016 et ses 26 images dans Le Jour ni l’Heure


Pauline Kerscaven war-eeun deus Gwengamp a-raok ar match Frañs/Island\nPauline Kerscaven a zegemer ac'hanoc'h e tavarn ar C'hounifl ruz e Gwengamp fenoz ! © Radio France - Laurent Le Troadec\nPar Pauline Kerscaven\nDiffusion du jeudi 11 octobre 2018 Durée : 23min\nSkipailh France Bleu Breizh Izel 'zo war-eeun deus Gwengamp fenoz ! Skipailh melldroad Bro Frañs a vo a-enep hini Bro Island emberr e stad ar Roudourou. Un digarez a-feson evidomp da vont da doullañ komz gant tud ar vro !\nAdalek 19e ha betek 19e45 e vo Pauline Kerscaven war-eeun deus tavarn al Lapin ruz. Tavarn "ofisiel" suporterien War raok Gwengamp eo. Pedet zo bet ganeomp merc'hed ha paotred sot gant skipailh Bro Dreger. Deuit'ta ivez da gaozeal b'ar post bihan !\nTavarn al Lapin ruz. 52, straed ar Maréchal Foch e Gwengamp.\nSelaouit abadenn France Bleu Breizh Izel o klikañ amañ.\nYoun Toudic, suporter bras skipailh Gwengamp, e familh a-bezh zo boaz da vont er Roudourour\nValérie Kervella, az a ingal da welet krogadoù skipailh Antoine Kombouaré\nMona Bras, eil-vaerez ti-kêr Gwengamp ha kuzulierez rannvro Breizh\nDiffusion le jeudi 29 novembre 2018 de 19:17 à 19:19\nAn daol grenn gant Jean-Laurent Bras, José Nadan ha Gerard Gwenn\nDiffusion le jeudi 22 novembre 2018 de 19:17 à 19:19\nStourm ar jiletennoù melen\nDiffusion le jeudi 1 novembre 2018 de 19:17 à 19:19\nAdksignadenn an diviz\nDiffusion le jeudi 25 octobre 2018 de 19:17 à 19:19\nAn Diviz par France Bleu Breizh Izel, Tudi Crequer\nDiffusion le jeudi 18 octobre 2018 de 19:17 à 19:19\nAn daol grenn gant Yann Jestin, Fañch Bihan Gallic, Paul Molac, Mikael Baudu\nAn Diviz par Pauline Kerscaven\nDiffusion le jeudi 11 octobre 2018 de 19:17 à 19:19\nDiffusion le jeudi 4 octobre 2018 de 19:17 à 19:19\nKendalc'h meur maerezed ha maered Penn-ar-Bed


Isca - Wikipedia\nIsca ("Fulenn") eo anv un aozadur broadelour hag enep-kevalour eus an tu-kleiz dianavez ez-ofisiel e diabarzh galiza Nova, rann yaouankizoù Bloque Nacionalista Galego (BNG, "Bloc'had Broadelour Galiza").\nKrouet e oa bet d'ar 16 a viz Gouere 2006 gant ur strolladig tud aet kuit pe bet skarzhet eus Unión da Mocidade Galega (UMG, "Unvaniezh Yaouankizoù Galiza"), rann yaouankizoù Unión do Povo Galego (UPG, "Unvaniezh Pobl Galiza"), en o zouez Sekretour-Meur Galiza Nova Xosé Emilio Vicente Caneda, mui un nebeud tud yaouank all eus Galiza Nova.\nn em ginnig a reas en un doare foran evit ar wezh kentañ da geñver Gouel Broadel Gakliza d'ar 25 a viz Gouere 2006 er vanifestadeg aozet gant BNG.\nTost a-walc'h eo o zezennoù ouzh re Movemento Pola Base, rak herveze eo aet re bell war hent ar vouezhiadegiezh BNG dre vras, dreist-holl dindan levezon UPG aet mui-ouzh-mui war an tu-dehoù herveze ha difenn a reont ar gredenn ma rank bezañ kreñvaet al labour war an dachenn sokial.\nAdtapet diwar « https://br.wikipedia.org/w/index.php?title=Isca&oldid=1458417 »\nKemmoù diwezhañ degaset d'ar bajenn-mañ d'an 4 Ebr 2013, da 01:21.